text:
इनरुवा, सुनसरी। अप्रैल ९, २०१६. मैथिली जिन्दाबाद!!
विराटनगर केन्द्रित मैथिली-मिथिलाक अभियान केर निरंतर संचालन सँ प्रभावित होएत कश्यप विद्यापीठ इनरुवा (सुनसरी) द्वारा तीन महत्वपूर्ण योगदान देबाक घोषणा कैल गेल अछि। एकर निर्देशक द्वय विवेकानन्द झा एवं जिवानन्द झा द्वारा मैथिली जिन्दाबाद केर संपादक प्रवीण नारायण चौधरी केँ एहि लेल वचन देल गेल अछि।
आगामी जेठ १ तथा २ गत्ते विराटनगर मे प्रस्तावित अन्तर्राष्ट्रीय मैथिल सामाजिक अभियन्ता सम्मेलन २०१६ मे सक्रिय सहभागिता देबाक प्रस्ताव केँ स्वीकृति दैत ई प्रतिष्ठित शैक्षणिक संस्थान द्वारा मैथिलीभाषी जनमानस मे अपन भाषा तथा संस्कृति प्रति जुड़ाव उत्पन्न करबाक संग-संग एकर संरक्षण लेल सचेतनाक प्रसार लेल निज संस्थान द्वारा तीन विधा मे पुरस्कार देबाक निर्णय कैल गेल अछि।
पहिल निर्णय मुताबिक एहि विद्यालय मे एकटा निर्धन छात्र केँ पढबाक आ छात्रावास मे रहबाक निःशुल्क इन्तजाम संस्थानक तरफ सँ कैल जायत।
दोसर निर्णय मैथिली भाषा केर संवर्धन-प्रवर्धन मे लागल कोनो एक स्रष्टा केँ प्रोत्साहन पुरस्कार ११ हजार नगद प्रदान करैत कैल जायत।
तेसर बात जे मैथिली विषय मे शोध कार्य कएनिहार वा कोनो अन्य महत्वपूर्ण साहित्यिक योगदान देनिहार केँ सेहो प्रोत्साहन पुरस्कार ११ हजार नगद प्रदान कैल जायत।
ई तिनू पुरस्कार हरेक वर्ष संस्थान तथा मैथिली जिन्दाबाद केर सहकार्य मे नेपालक मिथिला मे आयोजित राष्ट्रीय वा अन्तर्राष्ट्रीय मैथिल सम्मेलन मे कैल जेबाक निर्णय निर्देशकद्वय द्वारा लेल गेल अछि।
आइ इनरुवा स्थित कश्यप विद्यापीठ मे संपन्न एक भेंटघांट कार्यक्रम मे ई निर्णय सब लेल गेल। आम जनमानस मैथिल सँ एहेन कोनो निर्धन छात्र जेकरा प्रारंभिक शिक्षा लेल छात्रवृति देल जा सकय ताहि परिवार तथा विद्यार्थीक पूर्ण परिचय मैथिली जिन्दाबाद वेब पत्रिका मार्फत पठेबाक अनुरोध कैल गेल अछि।
एहि वर्ष ७ गत्ते वैसाख सँ नव शैक्षणिक सत्र शुरु भऽ रहल अछि। ताहि हेतु एहेन अनुरोध आइ सँ मात्र ७ दिनक भीतर अर्थात् १६ अप्रैल तक पठाओल जाय। देरी भेला पर ई कोटा विद्यालय स्वयं अपन चुनाव अनुरूप कोनो अन्य आवेदन केँ हस्तान्तरित कय देत। दोसर आ तेसर पुरस्कार जे प्रत्येक वर्ष मैथिली जिन्दाबाद केर सुझाव अनुरूप निर्णय करत तेकर वितरण एहि वर्षक लेल आगामी सम्मेलन मे जेठ २ गते कैल जायत।
विदित हो जे मैथिली जिन्दाबाद एहि बेर बाल पोथी लेखक अमित मिश्र (समस्तीपुर) तथा दोहा – कतार मे रहितो मैथिली साहित्य केर ‘साँझक चौपारि पर’ नाम सँ साहित्यिक गोष्ठी हर मास मे आयोजित करैत छथि ताहि स्रष्टा कवि बिन्देश्वर ठाकुर (धनुषा) केँ सम्मानित करबाक निर्णय केने अछि। एकरा सुसंयोग व दानशीलक सदाशयता कही जे उपरोक्त संस्थान मैथिली जिन्दाबाद केर प्रस्ताव केँ मानिकय घोषित नगद राशि हिनके लोकनि केँ हस्तान्तरित करबाक निर्णय केलक अछि। हमरा लोकनिक तरफ सँ सम्मानित-पुरस्कृत अमित व बिन्देश्वर केँ बधाई अछि।
तहिना एहि बेरुक सम्मेलन मे स्वैच्छिक प्रायोजन केर सहयोग मात्र लेल जा रहल अछि, तँ एहि वास्ते सेहो कश्यप विद्यापीठ द्वारा दोसर दिवसक कार्यक्रम केर प्रायोजन लेल स्वीकृति देलनि अछि। मैथिली-मिथिलाक जिन्दाबाद वास्तव मे एहने स्वेच्छा सँ कैल परमार्थ सँ होएत अछि। एहि वास्ते सेहो हिनका लोकनि केँ धन्यवाद आ आभार प्रकट कैल जा रहल अछि।
ईच्छूक व्यक्ति कश्यप विद्यापीठ इनरुवाक निर्देशक व प्रिन्सिपल सँ क्रमशः ९८०२७७९३०० व ९८०२७७९३०१ पर सम्पर्क कय सकैत छथि। मैथिली जिन्दाबाद सँ सम्पर्क करबाक लेल ईमेल व फोन क्रमशः [email protected] & +9779852022981 सँ कय सकैत छथि। ई पुरस्कार मात्र नेपाल व भारतक मिथिलाक्षेत्रक वासिन्दा लेल उपलब्ध अछि। कृपया एहि बातक जानकारी एक-दोसर केँ जरुर कराबी। एहि न्युज केर लिंक सेहो सब सँ शेयर करी।


c: text/html

text:
काठमांडू : नेपाल मे संविधान सभा लेल मतदान भेल। मंगलदिन भेल एहि मतदान मे 65 फीसदी लोक अपन मताधिकार क प्रयोग केलथि। किछु छिटपुट घटना कए छोड़ि दी त आमतौर पर मतदान शांतिपूर्ण रहल। चुनाव आयोग स प्राप्त जानकारी क अनुसार मतदान क प्रतिशत 65 क आसपास रहल आ पार्टीे क बीच संघर्ष आ विवाद मे लगभग बारह गोटे घायल भेल छथि। एकटा चुनाव अधिकारी बतेलथि अछि जे लोक मे वोट देबा लेल भारी उत्साह देखल गेल। नेपाल मे देश क कुल 122 राजनीतिक पार्टी क करीब 16 हजार स बेसी उम्मीदवार संविधान सभा क 601 सीट लेल अपन भाग्य अजमा रहल छथि। मंगलदिन भेल मतदान मे 1.24 करोड़ मतदाता कए वोट देबाक छल। तकनीकी खराबी क कारण किछु केंद्र पर देरी स मतदान शुरू भेल। अधिकारी क कहब अछि जे मतदान क दर काफी नीक रहल आ शांति स चुनाव निपटल। हालांकि एकटा मतदान केंद्र लग विस्फोट आ एकटा पर हमला क खबरि अछि। निर्वाचन आयोग क प्रवक्ता बीर बहादुर राय कहला जे 240 सीट लेल कराउल गेल प्रत्यक्ष मतदान लेल 6,128 उम्मीदवार अपन भाग्य आजमा रहल छथि। आनुपातिक प्रतिनिधित्व चुनाव प्रणाली क तहत 335 सीट लेल भ रहल चुनाव मे 10 हजार 709 उम्मीदवार मैदान मे छथि, जखनकि 26टा सीट नामांकन क आधार पर भरल जाएत। मतदान क दौरान राजधानी काठमांडू मे भेल एकटा विस्फोट मे 3टा बच्चा घायल भेल। विस्फोट मतदान केंद्र लग भोर लगभग 10 बजे भेल। चुनाव क दौरान मतदान कए बाधित करबाक आरोप मे सयांग्जा जिला मे तैनात तीनटा कर्मचारी क खिलाफ कार्रवाई कैल गेल अछि। वेबसाइट “नेपालन्यूज डॉट कॉम” क कहब अछि जे खुलाडिडी मे स्थित जनता सेकेंडरी स्कूल मे तैनात निर्वाचन आयोग क तीनटा कर्मचारी कए मतदान बाधित करबा लेल काज स हटा देल गेल अछि। गौरतलब अछि जे 2008 मे भेल चुनाव क उपरांत बहुप्रतीक्षित संविधान नहि लिखल जा सकल, जाहि कारण स नेपाल मे संविधान सभा क दोसर चुनाव भ रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa

robotstxt: allowed

filter: keep


text:
पटना। राज्यक आर्सेनिक प्रभावित क्षेत्र क लोक आब गंगा जल पीताह। लोक स्वास्थ्य अभियंत्रण विभाग क दिस स राज्य क जाहि जिल क शुरुआती चरण मे चयन केेलक अछि ,ओहि मे भोजपुर, भागलपुर, बक्सर, पटना आ वैशाली शामिल अछि। सूबा क 15 जिला मे आर्सेनिक क प्रभाव पाउल गेल अछि, मुदा तत्काल ओहि क्षेत्रों मे गंगाजल क लिफ्टिंग भ सकैत अछि जे गंगा नदी क कछैर मे बसल अछि।
बक्सर जिला क 130, पटना क 25, वैशाली क 45 गाम क अलावा भागलपुर जिला क 200 स अधिक गाम क लोक कए एहि योजना क लाभ भेटत। एहि योजना क तहत ओहि गाम क चयन कैल गेल अछि, जे आर्सेनिक प्रभावित अछि। विभाग एहि क्षेत्र क जल नमूना क जांच पहिने करि चुकल अछि। शुद्ध पेयजल क व्यवस्था क लेल मल्टीविलेज स्कीम क स्वीकृति देल गेल अछि।
भागलपुर जिला मे सुल्तानगंज आ नाथनगर प्रखंड क आर्सेनिक प्रभावित 86 आओर एहि जिला क कहलगांव आ पीरपैंती प्रखंड क 141 गाम क चयन कैल गेल अछि। ज्ञात हुए जे सुल्तानगंज मे गंगा क उत्तरवाहिनी बहाव अछि। सावन आ भादो माह मे एहि ठाम काफी संख्या मे शिव भक्त जुटैत छथि। लोक स्वास्थ्य अभियंत्रण मंत्री अश्विनी कुमार चौबे कहैत छथि जे सुल्तानगंज मे एहि योजना कए चालू भेला सश्रद्धालु कए सेहो लाभ होयत। भोजपुर मे योजना क क्रियान्वयन शुरू भ चुकल अछि। बक्सर आ पटना मे एखन काज शुरू हेबाक अछि। भागलपुर क सुल्तानगंज आ नाथनगर क योजना पर 78.29 करोड़ क राशि खर्च होयत।


text:
प्रिय पंकज बाबू केँ जन्मदिन पर प्रवीण शुभकामना
हमर सपना रहल, अछियो, मिथिला केर सब विभूति केँ ताकि लेब आ जोड़ि लेब। प्रो. विद्यानन्द मिश्र केर अविस्मरणीय उक्ति सँ भेटल प्रेरणा जे मिथिला केर वर्तमान दयनीयता के कारण एतुका विद्वान व विदुषी तिल तिल में बिखैर गेला अछि, निज मिथिला भूमि सँ रहितो कियो कतय, कियो कतय, आर समग्र रूप में ओ लोकनि आ मिथिला बीच के अन्तर्सम्बन्ध तेँ छितरायल अवस्था मे अछि, जा धरि गुड़ के पाक में तिल केँ गूथि तिलवा (लड्डू) नहि बनत, मिथिला शिथिला लगबे करत। ओ विद्वान/विदुषी सेहो एकाकीपन आ रिक्तता केर झमार में बिना मैथिल मिथिला पहिचान केर रहता/रहती, एम्हर मिथिला सेहो भरल-पुरल रहितो रिक्त आ अवहेलित रहत।
कोनो सच्चा मिथिला सपूत लेल विद्यानन्द बाबूक ई ओजपूर्ण सम्बोधन मनोमस्तिष्क केँ छू देत, हृदयंगम भले थोड़ करय। प्रवीण केँ ई सूत्र देलक, मानू महादेव स्वयं डमरू बजबैत पाणिनी केँ जेना महेश्वर सूत्र देलनि! बस, एके महीना बाद तिल सब समेटय लगलहुँ। साईंधाम दिल्ली सँ आरम्भ भेल मैथिली महायात्रा आ 2015 राजघाट (महात्मा गांधी स्मारक स्थल) पर आयोजित ‘आकाश तर बैसकी’ (कवि सम्मेलन) में प्रमुख अतिथि केर रूप में भेटि गेलाह साक्षात जीवित विद्यापति, हँसमुख चेहरा, मृदुलता सँ भरल वाणी, सूर्य समान दमकैत उपस्थित भ गेलाह पूज्य विद्वान डॉ पंकज मिश्र सर। दिल्ली विश्वविद्यालय केर प्रतिष्ठित संस्थान सेन्ट स्टीफेंस कॉलेज केर प्राध्यापक, आकाशवाणी समाचार केर महान चर्चित वाचक (संस्कृत), कुशल विचारक, राष्ट्रक उन्नति लेल कतेको महत्वपूर्ण स्थान पर सलाहकार, अग्रजो आ समतुरियो… मूलग्राम सहरसा के चैनपुर सम्भवतः, ताहि दिनक हमर अतिप्रिय अमित आनन्दक माध्यम सँ जुडिकय भेंट दय कृतार्थ कयलाह, बाद में बहुत सत्संग समयाभाव केर कारण शायद ओ हमर नसीब में नहि देलनि, तथापि हमर मोन आ हृदय सँ उचाट त नहि भ सकैत छथि, से रहलथि, रहबो करता, हुनकर आइ जन्मदिन थिकन्हि फेसबुक जस्ट कनिकाल पहिने कहलक आ लिखय लगलहुँ शुभकामना, जेकरा प्रवीण शुभकामना कहल जाइछ।
सर केर जीवन एहिना व्यस्त रहय, मस्त रहय, कथमपि त्रस्त नहि हुए भले कोरोना आबय कि फोरोना! जेहने हँसमुख आ सक्रिय भूमिका केर जनतब प्रथम भेंट में देलनि, पुनः मण्डनधाम केर विद्वत सम्मेलन में देखलहुँ, बस वैह स्फुरणा बनल रहनि आ मातृभूमि संग मातृभाषा प्रति सेहो अपन योगदान अवश्य करथि, यैह शुभकामना अछि। भगवती दहिन रहथि आ कनिकाल लेल सही, हेलो-हाय हमरो सभक संग जरूर करथि। आर की? आब त मोदियो जी केँ कतेक मन्त्र कान में फुकि देने हेथिन! मिथिला लेल सेहो कनी किछु कहियौन सर!😊
बाकी कुशले कुशल!
हरि हर!!


text:
पटना। आय स बेसी धन अर्जित करनिहार पर निगरानी क शिकंजा कसैत जा रहल अछि। एक दिस निगरानी क विशेष कोर्ट कटोरिया विधानसभा क्षेत्र स भाजपा विधायक सोने लाल हेम्ब्रम क संपत्ति जब्त करबाक नोटिस जारी केलक अछि त दोसर दिस पटना जिला प्रशासन पूर्व डीजीपी नारायण मिश्रा क दानापुर क वेद नगर (रूपसपुर) स्थित अलीशान घर मधु कुंज कए जब्त क लेलक। प्रशासनिक क टीम दीघा क नेपाली नगर मे नारायण मिश्र क 5440-5440 स्क्वायर फुट क दूटा प्लाट कए सेहो जब्त केने छल। ज्ञात हुए जे पूर्व डीजीपी क संपत्ति जब्त करबाक आदेश कोर्ट 30 जुलाई कए देने छल। 31 जुलाई कए कोर्ट क आदेश एला पर जिलाधिकारी हुनकर सवा करोड़ क संपति जब्त करबा क आदेश देने छलाह। ओना जब्ती क कार्रवाई क सूचना मिश्र कए पहिने स छल। एकर प्रमाण इ भेल जे मकानक अलाबा किछु जब्त नहि भ सकल। अपर समाहर्ता सुरेश शर्मा क अनुसार हुनका घर मे टूटल फूटल फर्नीचर आ कचरा क अलावा किछु हाथ नहि लागल। मकान मे रहि रहल 7टा किरायेदार कए तुरंत घर खाली करबाक निर्देश दैत मेनगेट पर अधिग्रहण क आदेश क सूचना चस्पा क देल गेल अछि। सबटा कोठली कए सील क देल गेल अछि। जानकारी क अनुसार सरकारी नियम क अनुसार झोपड़ी मे चलि रहल टेशलाल वर्मा नगर प्राथमिक विद्यालय कए पूर्व डीजीपी क जब्त घर मे स्थानांतरित कैल जाएत। एहि आशय क प्रस्ताव दानापुर प्रखंड शिक्षा कार्यालय जिला शिक्षा पदाधिकारी कए सौंपलक अछि। एहि तीन मंजिला मकान मे 20 स बेसी कोठली अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
दरभंगा, मिथिला मिरर: मैदान भीजल रहलाक कारण प्रतिभागी, स्कूलक शिक्षक आ नगर संसाधन केंद्रकें साधन सेवी’क बीच भेल बहसकें बाद प्रारंभ नगर स्तरीय स्पोर्ट्स सब जूनियर मीट तरंग प्रतियोगितामे सरकारी स्कूलक बच्चा अप्पन ऑलराउंडर प्रदर्शन सं जिलामे प्रतिनिधित्वक अवसर प्राप्त केलक।
आदर्श मध्य विद्यालय लहेरियासरायमे 100 गुना 4 मीटरक रिला दौड़ प्रतियोगितामे शुभंकरपुर मध्य विद्यालयकें छात्रा सरस्वती कुमारी आ बालक वर्गमे विद्यासागर सब सं तेज धावककें खिताब जीतलक। अहि सं पूर्व शहरकें 4 दर्जन सं अधिक स्कूलक प्रतिभागीक उत्साह सं लवरेज प्रतियोगिताक उद्घाटन नगर बीईओ छठू यादव केलनि।
इस अवसर पर साधनसेवी ललन कुमार, मुमताज फरहत, फिरोज आलम, बाल कृष्ण गोपाल आ राजकुमार महासेठके अलावा मेजबान स्कूलक प्रधानाध्यापक संजीव कुमार मिश्र सेहो उपस्थित छलाह। प्रतियोगिताके प्रथम चरणमे एथलेटिक्सकें मुकाबलामे बालिका वर्गक 400 मीटर दौड़मे बेला शंकर मध्य विद्यालयकें अंजली कुमारी त बालक वर्गमे राम चौक मध्य विद्यालयकें निखिल कुमार प्रथम स्थान प्राप्त केलनि।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
धीरमति
ओइनावारा राजवंश क राजा नरसिम्हा देव क पत्नी धीरमति मिथिला क विदुषियों मे स एक छलीह । 1460 ईशा पश्चात् जखन नरसिम्हा देव क मृत्यु भेलाह, तखन धीरमति मिथिला क सिंहासन संभालथि एहि राजवंश मे मिथिला क सिंहासन सम्हरनिहार ओ तेसर रानी भेलीह । धीरमति क शासन मे सेहो कैकटा विद्वान अपन रचनात्मकता स साहित्य कए समृद्ध केलथि । हिनकर शासन मे विद्यापति दानवाक्यावली क रचना केलथि । विद्यापति क दानवाक्यावली क पांडुलिपि क चर्चा साल 1883 क भंडारकर रिपोर्ट मे सेहो छल । रघुनन्दन अपन रचना विवाहतत्व मे एहि रचनाक चर्चा बहुत बृहद रूप मे केने छथि । मिथिलाक इतिहास मे राधाकृष्ण चौधरी सेहो लिखैत अछि कि हिनकर धीरमति राजा नरसिम्ह देव सनक उदार छलीह । हिनकर ओदश स काशी मे एकटा वापी खुनाओल गेल छल आ एकटा धर्मशाला क निर्माण कैल गेल छल ।


text:
दुबई स एसएन झा
सोमदिन दुबई क्रिकेट स्टेडियम मोदीमय भ गेल । अभूतपूर्व भीड़ देखि लगैत छल जेना दुबई नहि भारत मे भाषण भ रहल अछि । प्रधानमंत्री मोदी बिना लाग लपेट कए अपन ओजस्वी भषण स यूएई क भारतीय समुदाय कए मुग्ध क गेलनि । पूरा स्टेडियम विभिन्न समुदाय स खचाखच भरल छल । पचास हज़ार लोक क क्षमता वाला स्टेडियम क बाहर सेहो पंद्रह स बीस हज़ार लोक स्क्रीन पर कार्यक्रम देख रहल छल । यूएइ संग प्रगाढ होइत संबंध पर मोदी कहला जे लाख करोड़ डालर क निवेश यूएई भारत मे करत, एहि पर क़रारक अलाबा आतंकवाद पर पूर्ण सहयोगी बनत । यूएई ,संगहि आबूधाबी मे भब्य मंदिर क निर्माण होयत। मोदी आतंकवाद पर सख़्त लहजा मे चेतावनी देलनि तेकरा सब वर्ग करतल ध्वनि सँ समर्थन देलक। प्रधानमंत्री मोदी करीब एक घंटा तक भारतीय समुदाय कए संबोधित केलथि। ओ भारतीय कए नमन क भाषणक शुरुआत केलथि। कहला-‘हम एकटा लघु भारत क दर्शन क रहल छी। अहांक मादे भारत गौरव महसूस करैत अछि । भारत मे अगर वर्षा होइत अछि, त दुबई क हमर देशवासी छाता निकालि लैत छथि।” ओ कहला जे अगर भारत पर कोनो विपदा अबैत अछि, एहि ठाम बैसल भारतवंशी चैन स नहि सुतैत अछि। हुनक भाषण स पहिने रंगारंग कार्यक्रम भेल। एहिमे इंटरनेशनल कलाकार अपन प्रस्तुति देलथि । मोदी क एहिठामक भारतीय मज़दूर प्रतिनिधि सँ आत्मीयता सँ भेंट करब आ ओकर रहन सहन क लेल जिज्ञासा केनाइ एहि ठामक भारतीय लेल आनन्दमय क्षण छल। मोदी एहिठाम खुला मंच सँ अपन यूएई यात्राक वृतांन्त शेयर क सब भारतीय संग कए अपन देश प्रेम कए प्रदर्शित केलनि। मोदी क ई कार्यक्रम आन देश जेका दुबई मे सेहो सुपर हिट रहल ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
घोषणा भेलाक चारि महिना मे संविधान संशोधन
- तराई/मधेशमे निर्वाचन क्षेत्र ८० पहुँचत
- राज्यक निकायमे समानुपातिक समावेशी
समाचार साभारः कान्तिपुर दैनिक, बालकृष्ण बस्नेत
माघ ९, २०७२- संविधानसभा द्वारा बनायल गेल नव संविधान ४ महिना बाद पहिल बेर काल्हि शनि दिन संशोधन भेल अछि ।
आन्दोलनरत मधेशी आर थारु समुदायक माँग सम्बोधन करबाक लेल सरकार द्वारा प्रस्तुत कैल समानुपातिक समावेशी तथा निर्वाचन क्षेत्र सम्बन्धी संशोधन विधेयक केँ परिमार्जन सहित संशोधन भेल अछि ।
तराई/मधेशमे जनसंख्याक अनुपातमे निर्वाचन क्षेत्र बढेबाक तथा राज्यक निकायमे समानुपातिक समावेशीक आधारमे सहभागिता बढेबाक सुनिश्चितता लेल ई संशोधन कैल गेल अछि ।
समानुपातिक समावेशी सम्बन्धी धारा ४२ आर निर्वाचन क्षेत्र सम्बन्धी धारा ८४ तथा २८४ केँ संशोधन करबाक बात संविधान जारी भेलाक बादे सँ तत्कालीन कांग्रेस नेतृत्वक सरकार द्वारा आसीन २० गते सँ सदन मे विधेयक दर्ता करायल गेल छल । सत्तारुढ आर प्रमुख प्रतिपक्ष कांग्रेसक विवाद सँ विधेयक संसद मे प्रस्तुत होयबा मे देरी भेल छल ।
संविधानक धारा ४२ केर उपधारा १ मे रहल सामाजिक न्याय सम्बन्धी हक केँ समानुपातिक बनायल गेल अछि । उक्त मुद्दा केँ आन्दोलनरत मधेशी मोर्चा, थारु, मुस्लिम द्वारा सुरुहे सँ उठबैत आयल छल । संशोधित धारामे कहल गेल अछि – ‘आर्थिक, सामाजिक या शैक्षिक दृष्टि सँ पाछू पड़ल महिला, दलित, आदिवासी जनजाती, मधेसी, थारु, मुस्लिम, पिछडा वर्ग, अल्पसंख्यक, सीमान्तकृत, अपाहिज भेल व्यक्ति, लैङ्गिक तथा यौनिक अल्पसंख्यक, किसान, श्रमिक, उत्पीडित एवं पिछडल क्षेत्रक नागरिक तथा आर्थिक रुप सँ विपन्न खस आर्य केँ समानुपातिक समावेसी सिद्धान्तक आधारमे राज्यक निकायमे सहभागिताक हक होयत ।’ एहि सँ पहिने उक्त धारामे समानुपातिक शब्द नहि छल ।
प्रमुख दल सबहक बीचक सहमति उपरान्त परिमार्जन कैल गेल संशोधन विधेयक केर अंश:
संशोधन गरिएको दोस्रो धारा २८६ थीक, जाहि मे निर्वाचन क्षेत्रक आधार बारे उल्लेख अछि । उक्त धाराक उपधारा १ (५) मे संसोधन करैत कहल गेल अछि -‘निर्वाचन क्षेत्र निर्धारण आयोग द्वारा एहि धारा मुताबिक निर्वाचन क्षेत्र निर्धारण करबाकाल धारा ८४ केर उपधारा १ केर खण्ड (क) केँ अधीनमे रहैत प्रतिनिधित्वक लेल जनसंख्या केँ मुख्य आर भूगोल केँ दोसर आधार मानैत संघीय कानुन मुताबिक प्रदेशमे निर्वाचन क्षेत्र निर्धारण कैल जायत तथा प्रदेश भितर रहल प्रत्येक जिल्लाक कम्ती मे एक निर्वाचन क्षेत्र रहत ।’
संविधानमे रहल ‘जनसंख्या आर भूगोलकेँ प्रतिनिधित्व केर आधार मानि ताहि तरहें निर्वाचन क्षेत्र केँ भूगोल, जनसंख्या आर सदस्य संख्या बीचक अनुपात यथासम्भव समान होयबाक हिसाब सँ निर्धारण कैल जायत’ कहैत व्यवस्थाक बदला उक्त संशोधन भेल अछि । आन्दोलनरत पक्ष द्वारा जनसंख्या केँ निर्वाचन क्षेत्रक मुख्य आधार बनेबाक चाही कहैत विभिन्न विरोध कार्यक्रम करैत आबि रहल छल ।
ई दुनु संशोधन मोर्चा द्वारा उठायल गेल माँगकेँ सम्बोधन होयबाक बात कानुन मन्त्री अग्नी खरेल कहलैन अछि । एहि संसोधनमे चित्त नहि बुझबैत संसदमे विरोध करबाक सन्दर्भमे सरकारक तर्फसँ प्रतिक्रिया दैत मन्त्री खरेल कहलैन -‘अहाँ सब आप कियैक सहमति नहि प्रकट कएलहुँ । हमरा आश्चर्य लागल अछि । लेकिन, काल्हिये-परसू सँ समर्थन करब । कियैक तँ ई संसोधन अहाँ सबहक कहल मुताबिके भेल अछि ।’
‘नेपालक संविधान (पहिल संशोधन) विधेयक, २०७२ केँ पारित कैल जाउ’ कहैत सरकारक तरफ सँ खरेल द्वारा राखल गेल प्रस्ताव केँ संसदक दुइ तिहाइ बहुमत सँ पारित कैल गेल अछि । प्रस्तावक पक्षमे ४६१ आर विपक्षमे ७ मत मात्र पड़ल छल । नेमकिपा आर राष्ट्रिय जनमोर्चाक सांसद द्वारा उक्त संसोधनक विपक्षमे मतदान कैल गेल । आन्दोलनरत मधेशी मोर्चाक सांसद द्वारा मुदा मतदान बहिष्कार कैल गेल छल । मतदानमे ४६८ सांसद सहभागी भेल छलाह ।
संविधान संशोधन वास्ते कुल सदस्य संख्याक दुइ तिहाइ बहुमत आवश्यक छल । मत गणना सुनबैत सभामुख ओनसरी घर्ती द्वारा कुल ५९६ जना मे दुइ तिहाइ सँ बेसी मत मार्फत संशोधन प्रस्तावक पक्षमे मतदान कैल गेल सुनेने छलीह ।
सरकार द्वारा पेश कैल गेल संशोधनक मूल विधेयकमे मधेसी मोर्चा द्वारा समर्थन नहि केलाक बाद सांसद लोकनि आरो संशोधन राखैत मोर्चाकेँ मनेबाक प्रयास केने छलाह । ताहि क्रममे उक्त विधेयकमे २४ टा संशोधन पड़ल छल । ताहि मे कांग्रेसक नेता लोकनि विमलेन्द्र निधि, मिनेन्द्र रिजाल, प्रकासशरण महत, फरमुल्लाह मन्सुर, रोमी गौचन थकाली आर संजय गौतम द्वारा अलग-अलग ६ टा संसोधन राखल गेल छल । सत्तापक्ष सँ एमाओवादीक १० जन आर फोरम लोकतान्त्रिकक योगेन्द्र चौधरी द्वारा संशोधन राखल गेल छल ।
ताहि सबकेँ अपनबैत सरकार द्वारा परिमार्जित संशोधन तैयार कैल गेल छल । ताहि मे सेहो निर्वाचन क्षेत्र निर्धारणमे नेता रिजाल तथा समानुपातिकमे मन्सुर द्वारा राखल गेल संशोधन प्रस्तावमे मिलैत-जुलैत मस्यौदा तैयार भेल । अपन संशोधनक मर्म समेटल गेलाक बाद १७ टा संशोधनकर्ता द्वारा अपन संशोधन फिर्ता लेल गेल । फिर्ता नहि लेल अन्य ७ टा प्रस्ताव केँ अस्वीकृत कैल गेल ।
संसोधन द्वारा तराईमे निर्वाचन क्षेत्र बढायल गेल अछि । प्रत्यक्ष् निर्वानप्रणाली अन्तर्गत १ सय ६५ क्षेत्रमे ८० टा तराईमे, हिमाल आर पहाडमे ८५ टा निर्वाचन क्षेत्र होयबाक आंकडासहित संविधान संशोधन भेल अछि ।
शनि दिनक बैठक प्रक्रिया शुरु होयबाक संगे तराइ मधेश लोकतान्त्रिक पार्टीक नेता एवं सांसद सर्वेन्द्रनाथ शुक्ल द्वारा कहल गेल जे सरकार द्वारा अपुरो ढंग सँ संविधान संशोधन करबाक प्रक्रिया अपनायल जा रहल अछि ताहि सँ हुनका लोकनिक विरोध कायमै राखल जायत ।
———
विदित हो जे सीमांकन केर मुद्दा केँ बटमलाइन मानैत कुल ११ टा मुख्य मांग सहितक संबोधन हेतु समग्र मे संशोधन करैत संविधान केँ पूरा करबाक मांग मधेसी मोर्चा व आन्दोलित पक्ष केँ रहल अछि । जाहि पर वर्तमान सरकार केर विभिन्न पक्ष आर प्रतिपक्ष सहित मुख्य राजनीतिक दल – संविधानक दुइ-तिहाइ सदस्य संख्या मे कोनो सहमति नहि बनि पेबाक कारण हाल लेल बस दुइ मुख्य विन्दु पर संविधानक पहिल संशोधन कैल गेल अछि । नागरिकता आ सीमांकन सम्बन्धी मांग सहित अन्य मांग सब हाल धरि लंबित अछि आर मधेस मे आन्दोलनक पाँचम मास चलि रहल अछि जाहि सँ देशक अर्थतन्त्र अस्त-व्यस्त भऽ गेल अछि, नागरिक जीवन सेहो मूलभूत समस्या सँ आक्रान्त अछि जाहि पर जिम्मेवारी स्वीकार कएनिहार कियो कतहु नहि देखा रहल अछि । उपरोक्त संशोधन सँ आन्दोलित पक्ष कोनो तरहें संतुष्ट नहि देखा रहल अछि । नेपाल मे स्थिति जस केँ तस बनल रहल आ कि किछु सुधार होयत ताहि लेल आरो समय केर प्रतीक्षा करय पड़त ।


text:
- मिथिला मेल डेस्क
राष्ट्र निर्माणक नाम पर दिन प्रतिदिन बढ़ि रहल महगी आब असहनीय भेल जा रहल अछि। ओनात’ महगी सभ वर्गकेँ प्रभावित करैत अछि मुदा जिनक कमाइक पैघ भाग खयबा-पीबा पर खर्च भ’ जाइत छनि हुनका पर ई मारि सभसँ बेसी पड़ैत अछि। कारण ई अछि जे खेबा-पीबा बला वस्तुक दाम सभसँ बेसी बढ़ि रहल अछि। एहि संबंधमे सरकारक रवैया गृहमंत्री राजनाथ सिंहक एकटा बयानसँ पता चलैत अछि। रक्षामंत्री पुणेमे भाजपा कार्यकर्ता लोकनिकेँ संबोधित करैत कहलनि जे अमरीका जे सभसँ धनी देश अछि, ओत’ मुद्रास्फीति पिछला 40 वर्षमे अपन चरम पर अछि। तें हमरा सभकेँ अपराध बोधक अनुभव नहि करक चाही। ओना जाहि दिन ओ ई गप्प कहलनि ओही दिन वित्तमंत्री निर्मला सीतारण पेट्रोल आ डीजल पर एक्साइज ड्यूटी मे कटौतीक घोषणा कयलनि। पेट्रोल पर एक्साइज ड्यूटी आठ टाका आ डीजलपर छह टाका घटाएल गेल अछि। ओना एहि दुनूक दाम पिछला दू मासमे 10-10 टाका बढ़ाएल सेहो गेल छल। एहिसँ पहिने रिजर्व बैंक सेहो कर्ज 0.40 प्रतिशत महगक’ देने छल ताकि महगी पर अंकुश लगाएल जा सकय। ओना ई कहब अखन मोसकिल अछि जे एहि डेगसँ महगी पर कते लगाम लागत।
सरकारी आंकड़ा पर ध्यान दियौ। अप्रैलमे खुदरा महंगाइ आठ सालमे सभसँ बेसी 7.79 प्रतिशत पर पहुँच गेल। खाद्य महगाइ 8.38 प्रतिशतभ’ गेल। ई मार्चमे 7.68 प्रतिशत छल आ साल भरि पहिने ई मात्र 1.96 प्रतिशत छल। लगभग सभ खाद्य पदार्थक मूल्यमे वृद्धि भेल। पिछला मास थोक महगाइत’ 15.08 प्रतिशत पर पहुँच गेल आ ई लगातार 13 माससँ 10 प्रतिशत बेसी छल। एहि महगीक सभसँ खास बात ई अछि जे ई शहरवासीक तुलना मे ग्रामीण लोकनिकेँ बेसी परेशानक’ रहल छनि। शहरी क्षेत्रमे खुदरा महगाइ दर 7.09 प्रतिशत अछित’ ग्रामीण क्षेत्रमे ई 8.38 प्रतिशतभ’ गेल अछि। किसान भले खाद्य पदार्थक उत्पादन करैत होथि मुदा हुनका लोकनिकेँ खाद्य सामग्री बेसी दामपर कीन’ पड़ैत छनि। गाममे खाद्य मुद्रास्फीति दर 8.50 प्रतिशत आ शहरमे 8.09 प्रतिशत अछि। अप्रैल 2021 मे गाममे खाद्य महगाइ 1.31 प्रतिशत आ शहरमे 3.15 प्रतिशत छल।
किसान लोकनि पर महगीक मारि दू तरफा अछि। किएकत’ हुनक खेतीक लागतत’ बढ़ि गेलनि मुदा उपज केर दाम ओहि अनुपात मे नहि बढ़लनि। बैंक ऑफ अमेरिका सिक्योरिटीज केर एकटा रिपोर्ट बतबैत अछि जे भारतमे खेतीक लागत वित्त वर्ष 2020-21 केर तुलनामे 20 प्रतिशत धरि बढ़ि गेल। पिछला पांच सालमे कृषि लागतमे बेसी अंतर आएल अछि। ट्रैक्टरक मूल्य पाँच सालमे 50 प्रतिशत बेसी बढ़ि गेल अछि। डीजल, खाद आ बीयाक दाम आ मजदूरी सेहो खूब बढ़ि गेल अछि मुदा बढ़ल लागत केर अनुरूप फसलक मूल्य नहि बढ़ल अछि। रिपोर्टक अनुसार सामान्य मानसूनक उम्मीद आ खाद्य पदार्थक मूल्यमे तेजीक कारण 2022-23 मे ग्रामीण लोकनिक आय बढ़तनि मुदा कृषि लागत बेसी बढ़लाक कारण एतुका लोकक संकट आर बेसी गंभीरभ’ सकैत अछि।
महगीसँ पस्त किसान
रूस-यूक्रेन लड़ाइ सँ अंतर्राष्ट्रीय बजारमे किसानक आमदनी बढ़बाक उम्मीद छल मुदा ई उम्मीद तहन समाप्तभ’ गेल जहन सरकार देशमे गहूमक उपलब्धताक संकटक बात कहैत निर्यात पर रोक लगा देलक। हरियाणा प्रोग्रेसिव किसान संगठन केर अध्यक्ष साहब सिंह कहलनि जे निर्यातक कारण किसान लोकनिकेँ पहिल बेर गहूमक दाम न्यूनतम समर्थन मूल्य (2015 टाका प्रति क्विंटल) सँ तीन सय टाका बेसी भेटि रहल छल। मुदा निर्यात पर प्रतिबंध लगलाक बाद दाम एमएसपीसँ नीचां आबि गेल अछि। एहि तरहेँ मौसिमक गरमीक कारणें उत्पादनक नोकसान झेलनिहार किसानक लेल राहति केर रस्ता सरकार बंदक’ देलक अछि।
महगीसँ संपूर्ण विश्व परेशान अछि। अमरीका आ यूरोप चारि दशकसँ रिकॉर्ड महगीक सामनाक’ रहल अछि। यूक्रेन-रूस युद्धक कारण खाद्यान्न, खाद्य तेल आ ईंधन केर महगीसँ अखन राहति केर संभावना नहि अछि। किछु दिन पहिने संयुक्त राष्ट्रक महासचिव एंटोनियो गुटेरस सुरक्षा परिषदमे कहने छलाह जे रूस-यूक्रेन युद्धक कारण दुनियाँक 60 प्रतिशत अल्पपोषित लोक प्रभावित भेल छथि। कतेको देशमे पैघ संख्यामे लोक अकाल दिस बढ़ि रहल अछि।
शहरसँ होइबला आपूर्तिपर बढ़ल निर्भरता
विश्व मौसम विज्ञान संगठन आ संयुक्त राष्ट्र पर्यावरण कार्यक्रम द्वारा स्थापित इंटरगवर्मेंटल पैनल ऑन क्लाइमेट चेंज (आइपीसीसी) भविष्यवाणी कयलक अछि जे भारतमे जलवायु परिवर्तनक कारणें खाद्यान्न उत्पादन घटलासँ महगी आर बढ़त। मार्च आ अप्रैलमे भीषण गरमीसँ फसिलक उत्पादन 25 प्रतिशत धरि कम भेल अछि। एहिसँ ग्रामीण क्षेत्रक लोक लेल संकट बढ़ि गेल अछि।
पंजाब कृषि विश्वविद्यालय बिजनेस स्कूल, लुधियानाक डायरेक्टर डॉ. संदीप कपूरक अनुसार पंजाब आ हरियाणाक अधिकांश गहूम आ धान उत्पादक किसान खाद्य तेल, दालि, फल, तरकारी आ अन्य आवश्यक वस्तुक लेल शहरी आपूर्ति पर निर्भर अछि। इएह हाल अन्य राज्यक ग्रामीणकेँ सेहो छनि जे दू वा तीन फसलक अतिरिक्त डेयरी वा मुर्गी पालनसँ जुड़ल छथि। शहरसँ होइबला आपूर्ति पर हुनक निर्भरता बेसी अछि। मालभाड़ा आ स्थानीय दोकानदारक नाफा मिलाक’ शहरक तुलनामे हुनका लोकनिकेँ शहरक तुलनामे वस्तुजात 10 सँ 15 प्रतिशत बेसी महग कीन’ पड़ैत छनि। गाममे रहैबला 70 प्रतिशत लोककेँ सार्वजनिक वितरण प्रणाली (टीपीडीएस) सँ चाउर आ गहूम कम दाममे भेटैत छनि जहनकि दालि, खाद्य तेल आ अन्य आवश्यक वस्तु हुनका लोकनिकेँ बाजारसँ कीन’ पड़ैत छनि। केंद्रीय उपभोक्ता संरक्षण परिषदमे पंजाबसँ सदस्य रहल पूर्व खाद्य एवं आपूर्ति मंत्री भारतभूषण आशु कहलनि जे जनवितरण वितरण प्रणाली (पीडीएस) केर अपन सीमा आ अपन कमी छै। एहिसँ जरूरतमंद लोकक सभ आवश्यकताक पूर्ति नहि होइत अछि। आ इएह कारण अछि जे खाद्य सुरक्षा ग्रामीण लोकनिकेँ महगीक मारिसँ नहि बचा पबैत अछि। खाद्य तेल आ दालि हुनक पहुँचसँ बाहर भ’ जाइत अछि।
भारतीय किसान यूनियन उगरांह केर महासचिव सुखदेव सिंह कोकरीकलां शासन व्यवस्थासँ सेहो बिगड़ल छथि। ओ कहैत छथि जे घरेलू गैस सिलिंडरक दाम 1000 टाकाक पारभ’ गेल अछि। दू मास पहिने पंजाबमे चुनावक क्रममे कतेको दल सालमे आठ सिलिंडर मुफ्त देबाक घोषणा कयने छल मुदा 70 प्रतिशत लोक बढ़ैत महगीक मोकाबला कोना करय, एकर कोनो स्थायी समाधान हुनका सभ लग नहि छनि। आवश्यक वस्तुक आपूर्ति आ मूल्यक निगरानी करबा लेल कोनो ठोस तंत्र नहि अछि।
पीडीएसमे सरीक नहि भेल घरेलू गैस सिलिंडर
महगीसँ निपटबाक प्रयासमे गंभीरता अनबाक आवश्यकता पर जोर दैत ग्रामीण अर्थव्यवस्था विशेषज्ञ एवं पंजाब योजना बोर्डक पूर्व अध्यक्ष अमृत सागर मित्तल कहैत छथि जे गहूमक निर्यात पर प्रतिबंध लगेबाक फैसलासँ महगीकेँ कम करबामे कोनो खास सहयोग नहि भेटत, किएकत’ अधिकांश खाद्य पदार्थक दाम 25 प्रतिशत धरि बढ़ि गेल अछि। पीडीएस केर दायरामे अबैबला 80 करोड़ लोककेँ महगीसँ राहति देबाक लेल राशन व्यवस्थाक मुद्रास्फीति संग तालमेल बैसेबाक आवश्यकता अछि। किरासन मुक्त अभियान अंतर्गत चंडीगढ़ सहित देशक कतेको क्षेत्रक गरीबी रेखासँ नीचांक लोककेँ सस्ता ईंधनसँ वंचितक’ देल गेल अछि मुदा एकर स्थान पीडीएसमे रियाायती घरेलू गैस सिलिंडरकेँ सरीक नहि कयल गेल अछि।
कृषि आधारित ग्रामीण अर्थव्यवस्था पर महगीक दबाबकेँ कम करबाक लेल खाद्य सुरक्षा अधिनियम अंतर्गत खाद्य तेल, दालि आ अन्य आवश्यक पदार्थकेँ सरीक करबाक दलील देल जा रहल अछि। कृषि एवं ग्रामीण अर्थव्यवस्था पर शोधक’ रहल पंजाब कृषि विश्वविद्यालयक छात्र निर्मल सिंह कहैत छथि जे मांग आ आपूर्तिक बीच अंतरकेँ कम करबाक लेल ‘क्लाइमेट स्मार्ट’ फसिलकेँ प्रोत्साहित करबाक आवश्यकता अछि। महगी पर काबू पेबा लेल आवश्यक खाद्य पदार्थक निगरानीक लेल पारदर्शी तंत्र बनेबाक आवश्यकता अछि।
2,504 total views


text:
हमर एक प्रिय भजन अछि ‘सीताराम सीताराम सीताराम सीताराम – यह नाम बनाया प्रथम पूज्य गणपति जी को पल मे’ – एहि मे भगवान सीताराम के महिमा गायन कुल चारि हरफ मे प्रस्तुत भेल अछि। अन्तिम हरफ मे कहलनि अछि गीतकार –
क्या कहे अनाड़ी ‘मोदलता’ इससे क्या होना है
हम क्या बतलायें प्रेमीजन इसमें क्या टोना है
भजकर ही देखो श्रद्धा से होयेगा पूरा काम
सीताराम सीताराम सीताराम सीताराम
भगवन्नाम सीताराम-सीताराम मे हम एतबा शक्ति के अनुभूति कएने छी अपन जीवनयात्रा मे जाहि के कारण भजनक ई पंक्ति सँ हमर आन्तरिक शक्ति आर दस गुना बढि जाइत अछि। सच छैक जे हमर अवलम्ब नाम सीताराम मे केहनो विपत्ति मे फँसल-अटकल बेरा केँ पार लगेबाक शक्ति छैक। लेकिन श्रद्धा सँ भजबाक जे बात उपर मे कहल गेल छैक सेहो ओतबे सच छैक।
‘शरणागति’ एक अति-बेहतरीन पुस्तक (लेखक श्रीरामसुखदासजी महाराज) मे पढ़ने रही जे सर्वसामर्थ्यवान स्वामी – सर्वसत्तावान परमेश्वर – परमपिता परमात्मा जिनकर अधीन सम्पूर्ण संसार आ सूर्य-तारा-चन्द्रमा, ग्रह-नक्षत्र, आपदा-विपदा, प्रकृति-नियति-स्थिति-परिस्थिति, प्रलय-विलय, सृजन-पालन-संहार आदि निहित अछि ताहि भगवान प्रति स्वयं केँ सौंपि देनाय आ फेर ओहिना निःशंक आ निडर बनि जेनाय जेना कोनो अबोध बालक अपन माय-पिता-परिचितक कोरा पबैत देरी आश्वस्त भ’ जाइत अछि जे अपन जन्मदाता-रक्षक-पालनहार केर संरक्षण-शरण मे छी आ हमरा लेल चिन्ताक कोनो बात नहि रहल आब।
कनी सोचू त! प्रकृति के किछु प्रत्यक्ष पैघ सिद्धान्त मे एकटा इहो छैक। जेना बच्चा पेट मे पदार्पण करिते भगवानक सिद्धान्त (प्रकृति) द्वारा माय केर स्तन मे दूध भरि जाइत छैक, ठीक तहिना जन्म लैत देरी ओहि बच्चाक आत्मीय सम्बन्ध स्वतः अपन जन्मदात्री माय संग जुड़ि जाइत छैक। तखन न ओ शरण पबिते अपना केँ आनन्द मे भरि लैत अछि। मायक स्तन मे मुंह लगिते ओकर सारा भूख-प्यास-त्रास मेटा जाइत छैक। मायक एक आवाज सुनिते बच्चा किलकारी मारि-मारिकय प्रसन्नता प्रकट करय लगैत अछि। बिल्कुल यैह सिद्धान्त पर जँ हम सब परमपिता परमेश्वर प्रति आपेकताक भाव केँ अपन प्रकृति बना ली त संसारक सारा दुःख-कष्ट, आपत्ति-विपत्ति सँ स्वयं केँ मुक्त पायब। एकरे शरणागतिक सिद्धान्त पर चलब कहल गेल छैक। लेकिन सवाल छैक जे अबोध बालक जेकाँ निर्दोष-निर्लिप्त आ निडर-निःशंक रहिकय मातृत्व-पितृत्व भाव मे परमपिता संग हम मानव जुड़ि सकैत छी? जीवनक बेहतरीन सूत्र एहि प्रश्न के जवाब मे भेटि जायत।
एक अबोध बालक जखन विषधर साँप केँ छुबय जाइत अछि त माताक दृष्टि पड़िते ओकरा तुरन्त पकड़िकय दूर खींचबाक स्वाभाविक प्रतिक्रिया देखने होयब। लेकिन वैह पुत्र जखन बुझनुक भ’ जाइत अछि, ओकरा पता चलि जाइत छैक जे साँप विषधर थिक आ ओकरा संग छेड़छाड़ करब त काटि लेत, जहर के असर पड़त आ मृत्यु सेहो भ’ सकैत अछि – एहि तरहक ज्ञानवान पुत्र जखन साँप केँ छुबय जाइत अछि त माता सेहो विहुंसैत ओकर क्रीड़ा देखनाय पसीन करैत छथि नहि कि पूर्व अबोध अवस्था मे देल प्रतिक्रिया जेकाँ ओ बच्चा केँ डेन पकड़ि दूर खींचि साँप सँ बचेबाक यत्न करैत छथि।
एतय हम सब ई बुझि जाय जे शरणागतवत्सल भगवान के अवस्था सेहो ओहि माय जेकाँ छन्हि। जा धरि ओ बुझैत छथि जे एहि शरणागत भक्त केर हमर अतिरिक्त दोसर कियो नहि सहारा छैक त स्वाभाविक ओ अबोध बालक संग कयल माताक उपरोक्त व्यवहार जेकाँ तुरन्त रक्षा करैत छथि। आ जँ हम सब अपनहि होशियार-बुधियार भ’ गेल छी आ तेकर बाद कतहु विपत्ति मे फँसि जाइत छी त भगवान बिल्कुल ओहि माय जेकाँ व्यवहार करैत छथि जे ज्ञानवान पुत्र द्वारा साँप संग क्रीड़ा करैत उपरका उदाहरण मे भेल। बस! यैह बुझबाक अछि। तदनुसार कर्मवृत्ति बनेबाक अछि।


text:
लेख
– प्रवीण नारायण चौधरी
मैथिल डिप्लोमैसी आ ब्युरोक्रेसी
(मिथिलाक लोक केर स्वाभाविक कूटनीति और नौकरशाही गुण-धर्म)
हम मिथिला सँ छी। गाम हमर मूल निवास, मौलिक संस्कार आ प्रथम राष्ट्रीयता थिक। नगर सभ्यता सेहो गामे सँ प्रभावित अछि। एहेन कतेको आख्यान भेटैत अछि जे शिक्षा, व्यवसाय, उद्योग, आदिक विकसित केन्द्र मे गामहि केर लोक द्वारा नगर बसायल जाइत अछि। चाहे राजाक राजधानीक बात हो या राज्य द्वारा विकासक सूची मे शामिल कयल कोनो औद्योगिक नगर केर बात – हम मैथिल अपन उपस्थिति नहि केवल मिथिला मे, बल्कि मिथिला सँ दूर-दूर कइएको अन्य संस्कृति-सभ्यताक नगर-महानगर धरि अपन पहुँच उच्चस्तर केर बनौने छी। विद्या, बुद्धि, विवेक, चतुराई, हाजिरजवाबी, शीघ्रनिर्णय शक्ति, सहज समाधान तकबाक सामर्थ्य – एहेन कइएक गुण आ क्षमता शिक्षित-सुसंस्कृत मैथिल समुदाय मे प्रचूर मात्रा मे भेटैत अछि। संभवतः एहि कुशाग्रता आ तीक्ष्ण-बौद्धिकता केर बल पर मैथिल अपन पैठ कतहु स्थापित तुरन्त कय लैत अछि। हँ, तखन यैह शक्ति आपस मे घोर-प्रतिस्पर्धा केर कारक होइत सेहो अछि जेकर परिणाम आपसी एकजुटता विरले भेटैछ। तखन आपसी प्रतिस्पर्धा ‘गला-कटाई’ धरि नहि पहुँचैछ, सेहो सत्य छैक कहि सकैत छी।
महाकवि विद्यापति, हुनक पिता, पितामह, प्रपितामह आदिक उदाहरण राज-परिवारक मंत्रीक रूप मे देल जाइछ। बौद्धिक सामग्रीक निर्माण – प्रशासनिक व्यवस्था, न्याय व्यवस्था, शासनक विभिन्न विधा मे एहि परिवारक इतिहास भेटैत अछि। पूर्वकालिक इतिहास मे याज्ञवल्क्य आ गौतम संग अष्टावक्र आदिक नाम अबैत अछि जे मिथिलाक जनक-राजवंश संग कूटनीति-राजनीति केर सम्पूर्ण सूत्र परिभाषित करैत प्रजाहित लेल राजाक संग कार्य कयलनि। आधुनिक काल मे सेहो दरभंगा राज अथवा बेतिया राज, गढबनैली राज, सोनबरसा राज, आदि विभिन्न छोट-छोट राज मे मैथिल कूटनीतिज्ञ आ रणनीतिकार लोकनि अपन-अपन क्षेत्राधिपतिक लेल क्षेत्ररक्षण कयलनि। चूँकि ई सब इतिहास व्यवस्थित ढंग सँ कोनो विद्यालयक पाठ्यक्रम मे हमरा लोकनि केँ पढाई नहि करायल जाइछ, तेँ गौरवान्वित करयवला बहुत रास सकारात्मक आधार हमरा सभ लग नहि अछि। हम सब केवल दोसर-दोसर सभ्यता-संस्कृतिक इतिहास पढिकय पहिनहि सँ ‘दोसर-दर्जा’ केर बनि जाइत छी। ….
ब्युरोक्रेट्स मे फेर हम केवल सरकारी पदधारी केर गिनती नहि कय ओहि बाबा केँ सेहो गानय चाहब जे अकबाली छलाह। जिनका मे रुआब झाड़बाक योग्यता, दक्षता, निपुणता ओ औचित्यपूर्णता (legitimacy) देखैत रहियनि। मिथिलाक इतिहास सँ ‘अधिपति’ केर अनेक रूपक ज्ञान भेटैत अछि, जेना आइ मुखिया होइछ पंचायत राज व्यवस्था मे – तहिना पहिने ग्रामाधिपति होइत छल। जेना आइ प्रखण्ड प्रमुख होइछ, तहिना पहिने क्षेत्राधिपतिक जिकिर भेटैत अछि। कहबाक अर्थ जे शासन व्यवस्था मे सब दिन समान पैटर्न चलल – जतय-कतहु लोकक निवास स्थल बनल, ओहि ठामक सारा व्यवस्था एकटा निश्चित शासन पद्धति मे चलैत अछि, सब काज करबाक आ करेबाक एक नियंत्रित मानवीय व्यवस्थापन रहले पर ओहि निवासस्थानक ग्राम वा क्षेत्रक राजकाज ठीक सँ चलैत अछि। आर एहि लेल ब्युरोक्रेट्स (नौकरशाह) केर जरूरत होइत छैक। भले ओहि बाबा केँ ब्युरोक्रेट कहू जे रुआब सँ खेत-खरिहानक काज करबैत कृषि व्यवस्था आ उपज केँ रेखदेख करैत छलाह, वा आजुक सरकारी पदाधिकारी जिनका ऊपर सरकारक विध-विधान आ व्यवस्था केँ सुचारू ढंग सँ चलेबाक भार रहैत छन्हि – काज सभक लेल विभाजित रहैत छैक आर सब केँ चाही जे अपन कर्तव्य ईमानदारी सँ निभाबी।
आजुक प्रसंग अछि ‘सरकारी विभाग मे मैथिल डिप्लोमैट्स आ ब्युरोक्रेट्स’। एहि सन्दर्भ मे हमर किछु जिज्ञासा अछि जे क्रमिक रूप सँ राखय चाहब। ई लेख एकटा निश्चित अनुसन्धान विषयक होयबाक कारण हम जानकारी संकलन लेल लिखि रहल छी। पाठकक सक्रिय भूमिका सँ शायद किछु उपयोगी बात भेटि जाय। ओना, जँ कियो कतहु कोनो किताब आदि लिखने होइथ जे विषयसम्बन्धित जानकारी उपलब्ध करबैत हो तँ सेहो अहीं सब सँ ज्ञात होयत। हमर जिज्ञासा एना अछि –
१. अहाँक नजरि मे कय गोट मैथिल डिप्लोमैट वा ब्युरोक्रेट छथि?
२. हुनकर पढाई-लिखाई आ पद पर पहुँचबाक कथा-गाथा बुझल अछि? जँ हँ त संछेप मे जानकारी लिखू।
३. सरकारी पद पर रहिकय ओ कतेक लोकप्रिय-अलोकप्रिय, ईमानदार-भ्रष्टाचार, राष्ट्र हित वा अहित, स्वच्छ छवि अथवा विवादित छवि रहला – ताहि पर निश्चित किछु लिखू।
देखल गेलैक अछि जे अत्यन्त उच्चपद पर पहुँचल मैथिल हाकिम सब गैर-मैथिल ऊपर बड़ा दबंगइ देखेलखिन – कारण हिनका सब मे उच्च प्रतिभा आ अकूत क्षमता रहलनि, संगहि ई लोकनि स्वयं बेस ईमानदार आ सत्यनिष्ठ सेहो होइत रहलाह तेँ दोसर पर कनेक बेसिये हावी रहलखिन आर एहि तरहें ई सब नहि तँ अपन विभागक मंत्री केँ प्रसन्न राखि पेलाह, नहिये कर्मचारीतंत्र जे ऊपर सँ नीचाँ धरि भ्रष्टाचार मे लिप्त रहैत अछि तेकरा खुश राखि पेलनि। आर, एहि तरहें एक दबंग पदाधिकारी बनिकय सभक आँखि मे गड़य लगलाह – कने दिन मे ट्रैप मे फँसाओल गेलाह, फेर विभागीय कार्रवाई आदि मे फँसिकय आखिरकार ‘बैक टु पेवेलियन’ भेलाह।
हम एकटा नजदीकक उदाहरण मोन पाड़ैत छी। वन विभाग, बिहार केर डीएफओ छलाह पीएन चौधरी। बड़ा कर्मठ आ ईमानदार लोक। अपन तीक्ष्ण ज्ञान आ खानदानी रुआबी शैली सँ सम्पूर्ण डिविजन (चतरा, बिहार… आब झारखंड) पर मजबूत पकड़ छलन्हि। कतहु एक पाइ केर भ्रष्टाचार वा कदाचार हिनका रहैत कियो नहि कय सकैत छल। मुदा वन विभाग मे दू-नम्बर के पाइ कमेबाक बड पैघ गिरोह तहियो होइत छलैक, आइयो धरि छैक से कहि सकैत छी। वनरोपण केर नाम पर एक लाख गाछ रोपा जाइक, फेर ९९००० हजार गाछ बकरी चरि जाइक… मतलब बुझू न! किछु एहि तरहें कागज आ फिल्ड वर्क मे काफी अन्तर देखल जाय। सरकारी खजाना सँ जतेक माल निकलैत छलैक ताहि मे सँ चारि-आना केर काज होइत होइक…. एम्हर बारह-आना पाइ बन्दर बाँट मे ऊपर सँ नीचाँ धरि बँटा जाइक।
एक कर्मठ आ ईमानदार मैथिल पदाधिकारी केँ झेलब बहुतो लेल कठिन भऽ गेलैक। बात ताहि समय केर ओहि क्षेत्रक मंत्री धरि पहुँचि गेलैक जे ‘बाबा के रहते कोई कुछ नहीं कर पा रहा है’। मतलब जे मैथिल ब्राह्मण केँ अक्सर विभागक कर्मचारी तंत्र मे ‘बाबा’ शब्द सँ संबोधन कयल जाइक। मंत्रीजी (नाम जानियेकय नहि लिखि रहल छी, आब सब कियो स्वर्गीय भऽ गेलाह)… एहि तरहक बात सुनिकय बड़ा विचलित भेलाह। कमिशन फेस कय केँ पदाधिकारी बनल कोनो ईमानदार लोक पर सीधे कार्रवाई सेहो नहि कय सकैत छलाह… जेना आइ-काल्हि तुरन्त ट्रान्सफर कय देल जाइत छैक किछु तेना… तेँ बड़ी जबरदस्त प्लानिंग कय केँ ‘बाबा’ केँ फँसाओल गेलनि आ तखन बाबा केँ फोर्स्ड रिटायरमेन्ट केर आप्शन लेबय लेल मजबूर कय देल गेलनि। एहि तरहें डिपार्टमेन्ट मे पुनः सिस्टम (करप्शन) अपन गति पकड़लक।
एहेन-एहेन कय टा उदाहरण हमरा नजरि मे अछि। बिहारक डिजीपी जेहेन पद पर पहुँचल मैथिल विद्वान् आ कर्मठ हाकिम सभक नाम अछि, बिहार सरकार, भारत सरकार अथवा नेपाल सरकार – जतय कतहु एहेन ईमानदार आ कर्मठ मैथिल पदाधिकारी भेलाह, एहि तरहक ट्रैपिंग स्टोरी आ हुनकर आन-मान-शान केँ घटेबाक कय गोट प्रकरण आँखिक सोझाँ अछि। किछु दिन पूर्वहु मे एक गोट उच्च पदाधिकारी ऊपर एहने ट्रैपिंग स्टोरी सोझाँ आयल। हम सम्पूर्ण विवरण संग कोनो आर लेख मे आयब, एखन मोट गप मात्र करी। प्राइवेट मे सेहो एहेन कतेको उच्चाधिकारीक नाम सोझाँ मे नाचि उठैत अछि जिनका ऊपर डायरेक्टर साहब अपन मनमर्जीक हुकुमत चलेबाक प्रयास कयलनि त अधिकारी पेपर वेट उठाकय उसाहैत कहलखिन जे जस्ट गेट आउट अफ माई चेम्बर अदरवाइज….! माने जे हमर अधिकारक क्षेत्र मे दोसर माथा घोंसियायत से हमरा मंजूर नहि अछि, भले हमरा नौकरी रहय वा जाय! एहेन स्वाभिमान हमर मिथिलाक कूटनीतिज्ञ आ नौकरशाह टा भऽ सकैत छथि। एहि लेख मे अपने सभक किछु योगदान भेटय त एकर किछु धारावाहिक (श्रृंखलावद्ध रूप) आनय चाहब। अस्तु! लेख पर अपन सुझाव-सलाह-टिप्पणी जरूर राखब।


text:
जम्मू – भाषा समाद। जुलाई १, २०१५. मैथिली जिन्दाबाद!!
जम्मू कश्मीर केर स्वास्थ्य मंत्री चौधरी लाल सिंह आइ लखनपुर आधार शिविर सँ 5,100 अमरनाथ यात्री केर पहिल जत्था केँ हरा झंडी देखाकय रवाना केलनि।
एक आधिकारिक प्रवक्ता बतेलनि, ‘राज्यक स्वास्थ्य मंत्री चौधरी लाल सिंह 5,100 श्रद्धालुक पहिल जत्था केँ दक्षिण कश्मीर जिलाक अनंतनाग स्थित हिमालय केर पवित्र गुफाक दिशा मे आगाँक यात्राक लेल जम्मू कश्मीर केर प्रवेश द्वार मानल जायवाला लखनपुर आधार शिविर सँ हरियर झंडी देखाकय रवाना केलनि।’
श्रद्धालु लखनपुर सँ भोरे 10 बजे रवाना भेला, हालांकि कतेको श्रद्धालु वार्षिक तीर्थयात्राक लेल अपन पंजीकरण ओतहि करौलनि, जेकरा वास्ते सरकार विशेष काउंटर केर व्यवस्था केने छल। एहि बीच प्रशासन एवं पुलिस केर अन्य वरिष्ठ अधिकारी लोकनिक अलावा कठुआक जिला विकास आयुक्त अजय सिंह जामवाल सेहो उपस्थित छलाह।
एहि सँ पहिने संवाददाता सब सँ बात करैत लाल सिंह कहलखिन जे सरकार लखनपुर सँ पवित्र गुफा धरिक सुगम यात्राक लेल समुचित बंदोबस्त केलक अछि। एम्हर, दुइ जुलाई सँ शुरू भऽ रहल 59 दिन धरि चलयवला वार्षिक यात्राक लेल सवा दुइ लाख श्रद्धालु अग्रिमे पंजीकरण करौने छथि।
जम्मू कश्मीर केर राज्यपाल एन. एन. वोहराक अध्यक्षता मे एतय भेल एक बैसार मे श्री अमरनाथ श्राइन बोर्ड (एसएएसबी) केर मुख्य कार्यकारी अधिकारी (सीईओ) पीके त्रिपाठी बतेलनि जे कुल 2,04,508 श्रद्धालु अग्रिम पंजीकरण करौने छथि और 22,104 जन पवित्र गुफा मे प्राकृतिक रूप सँ बर्फ सँ बनल शिवलिंग केर दर्शन हेतु मुख्य दुइ मार्ग बालटाल तथा पहलगाम-पंजतरणी सँ हेलिकॉप्टर केर टिकट खरीदलनि अछि।
राज्यपाल और एसएएसबी केर अध्यक्ष वोहरा यात्राक लेल व्यवस्था आदिक स्थिति केर समीक्षा हेतु ई बैसार बजौलनि।
*मैथिली जिन्दाबाद केर प्रबंध संपादक अमर नाथ झा सेहो एहि यात्रा पर आइ दिल्ली सँ प्रस्थान करता। विदित अछि जे ओ हरेक वर्ष अमर नाथ बाबा केर दर्शन लेल पहुँचैत छथि। हुनकर एहि यात्रा उपरान्त मैथिली जिन्दाबाद पर विशेष यात्रा संस्मरण केर प्रकाशन संभव होयत। समस्त तीर्थयात्री लेल शुभकामना!!


text:
जासु कृपा सो दयाल, द्रवहु सकल कलिमल-दहन।”
विधि- प्रभु राम केर पूजा करैत वृहस्पति दिन सँ कमलगट्टाक माला पर २१ दिन धरि प्रातः और सायं नित्य एक माला (१०८ बेर) जप करी।
“बन्दउँ नाम राम रघुबर को। हेतु कृसानु भानु हिमकर को।।”
विधि – रवि दिन सँ रुद्राक्ष केर माला पर १००० बेर प्रतिदिन ४० दिन धरि जाप करी।
“प्रनवउँ पवनकुमार खल बल पावक ज्ञानघन।
जासु हृदय आगार बसहिं राम सर चाप धर॥”
विधि – भगवान् हनुमानजी केँ सिन्दूर युक्त प्रतिमा केर पूजा करैत लाल चन्दन केर माला सँ मंगलवार सँ प्रारम्भ करैत २१ दिन धरि नित्य १००० बेर जाप करी।
सफलता पेबाक मंत्र
“प्रभु प्रसन्न मन सकुच तजि जो जेहि आयसु देव।
सो सिर धरि धरि करिहि सबु मिटिहि अनट अवरेब॥”
विधि – प्रतिदिन एहि मंत्र केर १००८ बेर पाठ करबाक चाही। एहि मंत्र केर प्रभाव सँ सब कार्य मे अपुर्व सफलता भेटैत अछि।


text:
सहरसा। 09 सितम्बर। सदर थाना क्षेत्र के डुमरैल चौक पर एक यात्री टेम्पू पर बिजली तार गिरला सँ एक केर मौत आओर दू लोगक हालत गंभीर बताओल जे रहल अछि। घटना केर विरोध म' आक्रोशित लोग सभ बाईपास रोड क' जाम करि बिजली विभाग केर खिलाफ खूब नाराबाजी केलनि।
बताओल जे रहल अछि कि मधेपुरा के ग्वालपाड़ा प्रखंडक किछु लोग टेम्पू सँ सहरसा के महिषी प्रखंड स्थित कारू बाबा स्थान दूध चढ़बे जायत रहथिन। एहि बिच सहरसा के डुमरैल चौक पर टेम्पू रुकल आओर एकाएक 11 हजार वोल्ट के तार टूटी क' टेम्पू पर गिरल जाहिसँ ई घटना घटल।
एहि दुर्घटना म' एक लोगक मौत भ' गेल जखन की दू महिला गंभीर रुपे घायल बताओल जे रहल अछि।घायल सभके आनन-फानन म' तत्काल सदर अस्पताल म' भर्ती कराओल गेल जाता चिकित्सक सभ दुनू केँ स्थिति नाजुक बता रहल छथि। अस्थानीय लोग सभक कहब अछि कि बेर - बेर बिजली विभाग स' तार बदलबाक गुहार लगेबाक बादो विभाग एहि दिस ध्यान नहि देलनि आओर आखिरकार ई हादसा भेल।


text:
काठमांडू, 6 फरवरी 2022 । मैथिली जिन्दाबाद!!
जानकी मन्दिर कें विश्व सम्पदा सूचीमे सूचीकृत करबाक हेतु एवम् अन्य सांस्कृतिक स्थलसभक व्यवस्थापन करबाक हेतु संस्कृति मन्त्रीकें मधेशी आयोग अध्यक्षक पत्र सौंपल गेल अछि।
मधेशी आयोगक अध्यक्ष डा.विजयकुमार दत्त आजुक दिन संस्कृति, पर्यटन तथा नागरिक उड्डयन मन्त्री प्रेम आले कें जानकी मन्दिर कें विश्व सम्पदा सूचीमे सूचीकृत करय वास्ते आवश्यक व्यवस्था यथाशीघ्र कय देबाक मांग सहित के पत्र लिखलनि अछि।
अध्यक्ष डा. दत्त सप्तरी स्थित सखड़ेश्वरी मन्दिरकें सार्वजनिक व्यवस्थापन, राजविराज स्थित राजदेवी मन्दिर जे पुरातात्विक अध्ययन सँ तेसर शताब्दीक रहल, बलान-बिहुल गा.पा-३ मौवाहाकें करिब २ सय बर्ष पुरान लक्ष्मीनारायण मन्दिरक आवश्यक विकास तथा व्यवस्थापन, धनुषा जिल्लाक धनुषाधाम, महोत्तरीक जलेश्वरनाथ, सर्लाही एवं रौतहट जिल्लाक बीच मे रहल नुनथर. वारा जिल्लाक गढीमाई, मोरंग जिल्लाक विराटनगर सहित विराट दरबार, बाँके जिल्लाक नेपालगंज स्थित बागेश्वरी मन्दिर सहितक जिल्लासभक सांस्कृतिक स्थलसभ कें उचित तथा यथाशीघ्र विकास क सांस्कृतिक, पर्यटन सँ मुलुककें आर्थिक बल पहुचाबक बात रहल उल्लेख क स्थल सभक उचित विकास करय समेत के व्योरा पत्रमे उल्लेख कयल गेल अछि | अध्यक्ष डा. दत्त ओहि क्षेत्रसभक स्वयं स्थलगत अनुगमन कयने छथि आर स्थानीय विज्ञ सभक संग सहकार्य करैत उपरोक्त मांग सहित के पत्र मंत्री केँ सौंपलनि अछि।
पत्रक प्रतिलिपि:


text:
मैथिलीमे मिथिलाक धिया सिया संग मिथिलाक भगिनमान हनुमान केर वार्ता: अशोक वाटिका, लंकामे!
भाइ संजय कुमार मिश्र चर्चा केलैन जे ओ श्री मोरारी बापु केर रामकथा सुनैत घडी ई प्रसंग सुनलैन जे हनुमानजी सियाजी संग मैथिली भाषामे वार्ता केलैन, जाहिसँ सियाजीकेँ विश्वास बढलैन जे ई केओ कपटरूपी नहि वरन् अपन लोक थिकाह। आउ, संजय जी केर माँग अनुसार विस्तार सँ एहि पर चर्चा करी। श्रीमद्वाल्मीकीय रामायण केर सुन्दरकाण्ड अन्तर्गत निम्न प्रसंगक चर्चा विस्तारसँ कैल गेल अछि।
हनुमानजी द्वारा समुद्र लाँघि लंका पहुँचला उपरान्त लघुरूप धरि सीताजी केर खोजी घर-घरमे केनाय, हुनका कतहु नहि देखि चिन्तित भेनाय, फेर रावण सहित अन्य राक्षस सबहक घर मे तकनाय, मन्दोदरीकेँ एक बेर सीता मानि भेटि गेलीह से सोचि प्रसन्न भेनाय, पुन: ओ सीता नहि थिकी से जानि फेर सँ अन्त:पुरमे तकैया केनाय, ओतहु नहि पाबि सीताक मरण केर आशङ्का होइते एक बेर एकदम शिथिल भेनाय मुदा उत्साहकेर आश्रय लेलापर अन्य-अन्य स्थानपर ताकय लेल गेनाय मुदा फेर सँ सीताजी कतहु नहि भेटला पर चिन्तित भेनाय…. फेर हनुमानजी द्वारा ई निश्चय केनाय जे सीताजी आब एहि लोक मे नहि रहली से सोचनाय मुदा श्रीराम सँ एहेन समाचार कहलापर अनर्थ होयबाक आशंकासँ हनुमानजी लंकासँ नहि लौटबाक निर्णय करैत छथि आ फेर सँ ताकैत-ताकैत अशोक वाटिकामे घूमय लेल विभिन्न प्रकारक सोच मन मे आनैत छथि… ओहि वाटिकामे प्रवेश करिते अशोक केर गाछमे छुपिकय रहैत छथि आ ओतहि सँ सीताक अनुसन्धान करैत छथि।
ओ मने-मन हुनक शील आ सौन्दर्यक सराहना करैत मुदा हुनका कष्टमे देखि स्वयं सेहो हुनका लेल शोक करैत छथि। ताहि क्षण रावण अपन स्त्रिगण सब संग ओतय अबैत छथि आ ताहि घडी सीताक अवस्था आरो बेसी दयनीय – दु:ख, भय आ चिन्तामे डूबैत छन्हि। रावण कतेको तरहक प्रलोभन आलाप-प्रलाप करैत छथि, मुदा सीताजी रावण केँ कडा शब्दमे उलटा बुझाबय लगैत छथि आ रामक सोझाँ ओकर अस्तित्व नगण्य होयबाक कठोर वाणसँ रावणकेँ बिंधैत छथि। रावण हारि-थाकि गीदरभभकी दैत छन्हि जे दुइ मासक अवधिमे सीता हुनक बात मानि लैथ आ ओतय सँ ओ वापस अपन स्त्रिगण सबहक संग महल मे जाइत छथि।
राक्षसी सब सेहो सीताकेँ बुझेबाक अथक प्रयास करैत अछि, मुदा सीताजी केकरहु बात मनबासँ एकदम नकारि दैत छथिन, राक्षसी सब हुनका मार-काट करबाक धमकी दैत छन्हि, शोक-संतप्त सीता नहि-नहि करैत विलाप करय लगैत छथि, ओ अपन प्राण तक त्याग करबाक लेल उद्यत होइत छथि। त्रिजटा नामक राक्षसीकेँ सपना देखाइत छैक, ओ सीतासँ श्रीरघुनाथजीकेर सेनाक आगमन ओ विजयी प्राप्त करबाक सूचना हुनका दैत छथिन। सीताजी केँ सेहो शुभ शकुन होवय लगैत छन्हि।
आब हनुमानजी निर्णय करैत छथि जे हम माता सँ बात करी। एहि समय कवि वाल्मीकि बड विलक्षण लेखनी करैत हनुमानजीकेर मनोभावना सब रखैत छथि, यैह प्रसंगकेर निर्णयरूप थीक सीता संग देव-भाषा वा अन्य कोनो भाषाक प्रयोग नहि कय स्थानीय मानवी भाषाक प्रयोग कयलापर हिनका विश्वास हेतैन जे ई अवश्य केओ कपटी राक्षस नहि, रावणक लोक नहि, वरन् श्रीरामक दूत थिकाह आ वास्तवमे यैह प्रसंगकेँ सब केओ कथा गेनिहार अपना-अपना तरहें वर्णन करैत आयल छथि। यैह प्रसंग थीक जे मोरारी बापु सेहो हनुमानजी द्वारा सीता संग वार्तामे मैथिली भाषाक प्रयोगपर प्रकाश देलैन अछि।
यथा तस्याप्रमेयस्य सर्वसत्तवदयावत:।
समाश्वासयितुं भार्यां पतिदर्शनकाङ्क्षिणीम्॥श्लोक ६, सर्ग ३०, सुन्दरकाण्ड, वाल्मीकीयरामायण॥
“श्रीसीताजी असीम प्रभावशाली एवं सब जीवपर दया केनिहार भगवान् श्रीरामकेर भार्या थिकी। ई अपन पतिदेवकेर दर्शन पेबाक अभिलाषा रखैत छथि, अत: हिनका सान्त्वना देबाक उचित होयत।”
आज्ञानुसार हनुमानजीकेँ मात्र सीता कतय छथि से पता लगेबाक छलन्हि, मुदा परिस्थितिवश यैह बात सोचैत हनुमानजी निर्णय करैत छथि जे आब हिनका संग वार्ता सेहो जरुरी अछि। आरो बहुत रास मनोभावना सब हिनका अबैत छन्हि। मुदा सीता जे प्राण तक त्याग करय लेल उद्यत छथि हुनका संग बिना वार्ता केने आ बोल-भरोस देने वापस नहि जायब से सोचि ओ बात करबाक निर्णय करैत छथि। मुदा बात कोना करी? ई प्रश्न हिनकर दिमागमे बेर-बेर अबैत छन्हि।
अहं ह्यतितनुश्चैव वानरश्च विशेषत:।
वाचं चोदाहरिष्यामि मानुषीमिह संस्कृताम्॥श्लोक १७, सर्ग ३०, सु., वा.रा.॥
“एक तऽ हमर शरीर एकदम सूक्ष्म अछि, दोसर हम वानर छी। विशेषरूपेण वानर रहितो हम मानव द्वारा बुझय योग्य संस्कृत भाषाक प्रयोग करब।”
यदि वाचं प्रदास्यामि द्विजातिरिव संस्कृताम्।
रावणं मन्यमाना मां सीता भीता भविष्यति॥१८॥
“मुदा एना करबामे एक बाधा अछि, जँ हम द्विज समान संस्कृत-वाणीक प्रयोग करब तँ सीता हमरा रावण समान बुझि भयभीत हेती।”
अवश्यमेव वक्तव्यं मानुषं वाक्यमर्थवत्।
मया सान्त्वयितुं शक्या नान्यथेयमनिन्दिता॥१९॥
“एहेन दशामे अवश्य हमरा एहेन सार्थक भाषाक प्रयोग करबाक चाही, जे हिनकर आसपास मे रहनिहार साधारण जनता बजैत अछि, अन्यथा एहि सती-साध्वीकेँ हम उचित आश्वासन नहि दय सकब।”
एहि तरहें जनकनन्दिनी सीता लेल हनुमानजी कतेको तरहें सोचैत अन्त-अन्तमे निर्णय करैत छथि जे मैथिलीमे हिनका संग बाजब आ ताहि अनुसारे ओ यैह मधुर भाषामे वार्ता केलैन।
हरि: हर:!!


text:
विनीत ठाकुर
पूसा (समस्तीपुर)। कहावत छैक आवश्यकता आविष्कार क जननी थिक । एहि कहावत केँ चरितार्थ कैलनि अछि केंद्रीय कृषि विश्वविद्यालय, पूसा क वैज्ञानिक डॉ सुभाष चन्द्रा। गृहस्थ क कठिनाई आ लागत पर ध्यान दैत ओ एकटा नव मशीन क आविष्कार कैलनि अछि जे धान आ गहूँम क रोपनी, बाउग सीधा पाँती मे बिना जन ( मजदूर) क कय सकता। एहि यंत्रक सहायता सँ खेती करबा मे समय आ अर्थ क बचत होयत।
प्रसन्नता क विषय जे एहि यंत्र केँ मधुबनी, पंडौल क एक प्रसिद्ध कृषि यंत्र निर्माण कंपनी विकसित कैलक अछि। डॉ चंद्रा क कथनानुसार मानव चालित एहि मशीन सँ एक व्यक्ति एक दिन मे एक से डेढ़ एकड़ तक खेत मे सोझ पतियानी में धान वा गहुम क बाउग क सकैत छथि।
लागत क हिसाबेँ ई सर्व सुलभ होयत। जंग निरोधी आ लागत कम रखबा लेल मशीन मे प्लास्टिक से बनल पार्ट सब बेशी उपयोग कयल गेल अछि। एकर दाम लगभग बारह हजार टाका क लगीच हेतैक। आ वजन त २७ से किलो छैक।
वैज्ञानिक डॉ सुभाष चन्द्रा कहलनि जे एकर सफलतापूर्वक परीक्षण विश्वविद्यालय प्रक्षेत्र सहित आनो ठाम कयल गेल । पंडौल मे एहि मशीन क उपयोग से धान क राजेंद्र भगवती प्रभेद क बाउग १७ मार्च केँ कैल गेल छल तकर उपज ६५ क्विंटल प्रति एकड़ भेल। मशीन क मूल्यांकन हेतु कंपनी विश्वविद्यालय सँ अनुरोध कयने छल जकर आलोक मे विश्वविद्यालय तीन सदस्यीय कमेटी क गठन कैलक जे२३ जुलाई केँ मूल्यांकन कैलक।कंपनी क एमडी राजन कुमार राय मशीन क खरीद पर सरकारी अनुदान दियेबा हेतु प्रयासरत छथि।


text:
समस्तीपुर। 12 फरवरी। ऊपर केँ फोटो कोनो एक्सप्रेस वा सुपरफास्ट ट्रेनक नहि अछि बल्कि ई समस्तीपुर मे स्थित एक मिडिल स्कूल अछि। एहि स्कूल केँ आदर्श विद्यालय केर दर्जा प्राप्त अछि। स्कूलक देबाल पर ट्रेनक पेंटिंग कायल गेल अछि। नाम शिक्षा एक्सप्रेस देल गेल अछि। ऐहिक श्रेय स्कूलक हेडमास्टर रामप्रवेश ठाकुर केँ जायत अछि।
हेडमास्टर राम प्रवेश ठाकुर कहलनि कि हुनका एक आलेख “बिहार की दीवारों पर अब रंग बोलते हैं..." सँ पेंटिंग केँ प्रेरणा भेटलनि। ओ स्थानीय कलाकार बसंत माझी केँ मददि लेलनि आओर पेंटिंग करबे लागलनि। स्कूलक नवा रंग रूप देख विद्यार्थि सभक स्कूलक प्रति आकर्षण बढ़ल अछि।
अपने क' बता दी कि एहि स्कूलक व्यवस्था सेहो बहुत बढ़िया अछि। एहि शिक्षा एक्सप्रेस ल'केँ बच्चा सभक मानब अछि कि एहिठामक शिक्षा व्यवस्था सेहो एक एक्सप्रेस ट्रेन जोका अछि। स्कूल मे कुल 750 बच्चा बढ़ैत अछि आओर 4 शिक्षक छथि। स्कूल मे कुल 27 कमरा अछि आओर एहि स्कूलक स्थापना 1925 मे भेल अछि।


text: मुजफ्फरपुर । मुजफ्फरपुर आ दरभंगा मे घर स निकलल गंदा पाइन शहर क सड़क, गली आ मोहल्ला मे जमा भ आब शहरक रूप नहि खराब करत। सीवरेज सिस्टम क जरिए गंदा पाइन क ट्रीटमेंट करि ओकर इस्तेमाल कृषि कार्य मे होएत। एशियन डेवलपमेंट बैंक मुजफ्फरपुर क संग दरभंगा मे सेहो एहि योजना कए लागू करबा मे जुटल अछि। बिहार अरबन डेवलपमेंट कार्यक्रम क तहत एहि योजना पर केवल मुजफ्फरपुर मे 2.5 अरब टका खर्च होएत। एहि ठाम योजना क डीपीआर तैयार भ रहल अछि। ट्रीटमेंट प्लांट स्थापित करबा लेल जमीन ताकल जा रहल अछि। एहि योजना कए अंजाम तक पहुंचेबा लेल शहर क दौरा पर आयल बीयूडीपी क सोशल डेवलपमेंट स्पेशलिस्ट एस बेलियप्पा प्रभारी नगर आयुक्त अरुण कुमार सिंह स भेंट करि योजना पर विचार विमर्श केलथि आ ट्रीटमेंट प्लांट क स्थापना पर निगमकर्मी स सेहो गप केलथि। ओ कहलथि जे घर सब स निकलल गंदा पाइन छोट पैघ पाइप क कनेक्शन क माध्यम स ट्रीटमेंट प्लांट तक पहुंचत आ फेर ट्रीटमेंट भेलाक बाद ओ कृषि कार्य मे उपयोग क लेल उपलब्ध भ जाएत।


text: पटना। लालू प्रसाद जखन मुख्यमंत्री बनलाह त गरीब रैली केलाह आओर ओकर सफलताकबाद गरीब रैला, एहि प्रकार स लालू सबूत देलाह जे हुनकर राज मे गरीबक संख्या बढ़ल अछि, मुदा इ नीतीश राज छी, ताहि लेल एक झटका मे बिहार मे बीपीएल परिवार क संख्या मे करीब 15 लाख क इजाफा भ गेल। आजुक तारीख मे ओना एक करोड़ 25 लाख 55 हजार 110 परिवार अछि। पहिने इ संख्या एक करोड़ 11 लाख छल। ग्रामीण विकास मंत्री श्रीभगवान सिंह कुशवाहा कहला जे 15-20 दिन मे डीएम आ डीडीसी कए सूची (सर्वेक्षण) उपलब्ध करा देल जाएत। फेर एहि पर आयल आपत्ति क निराकरण होएत। दरअसल एहि आधार पर आगू केंद्र स मदद मांगल जाएत। मुख्यमंत्री नीतीश कुमार कहैत रहलाह अछि जे जेतबा गरीब बिहार मे अछि ओकर अनुपात मे कम अनाज केंद्र द रहल अछि। मंत्री कहला जे 2007 क सूची कए आधार बना कए नव सर्वेक्षण भेल अछि। कुल 60.63 लाख आवेदन आयल छल। एहि मे दर्ज आपत्ति क निराकरण कैल गेल अछि। कोशिश कैल गेल अछि जे नव सर्वेक्षण मे त्रुटि कम स कम हुए। जे गलती सामने आउत ओकरा ठीक कैल जाएत, इ सतत प्रक्रिया अछि।


text:
किला अद्भुत छैक। किलाक देबार भग्नावस्थामे रहितहु अपन यौवनक याद दिआ रहल अछि। किलाक देबार एतेक चाकर छैक जे ओदृपर तँ आसानी सँ एकटा रथ निकलिये जाइत हेतैक। देबारमे लागल ईंटा दू-दू फीट नमहर आ लगभग गोटेक फुट चाकर छैक। चीनक देबारसँ कम मोट नहि हेतैक ई अपन यौवन कालमे। किलामे एकटा पोखरि छैक, ककरो नहि बूझल छैक, जे कहिया खुनाएल ई पोखरि। बूढ़-पुरानक कहब छन्हि जे ई पोखरि राक्षसक कोरल अछि। किछु लोकनिक तँ ई मत छन्हि जे एहिमे एकटा सुरंग सेहो छैक-जकर रस्ता कतओ आर निकलैत छैक। सुनैत छियैक जे घ्राज-परिवारक सदस्यकेँ आपातकालमे बाहर निकालैक लेल एहन सुरंग बनायल जाइत छलैक। किलाक कात-करोटमे जे गाम छैक तकर नाम सेहो ऐतिहासिक। किलाक पूब दिस छैक फुलबरिया नामक गाम आ ओकर बगलमे सटल छैक गढ़ी गाम..जे आब अप्रभ्रंश भऽ कऽ गरही भऽ गेलैए। किलाक पच्छीम दिस छैक रमणी पट्टी नामक गाम आ ओहिसँ सटल छैक भुपट्टी। किलाक दक्षिणमे छैक बिक्रमशेर, जतय प्राचीन सूर्य मंदिरक अवशेष भेटलैए। ई बात ध्यान देबाक जोग जे सूर्य मंदिर देशमे बड्ड कम जगह छैक। बलिराज गढ़क खुदाई पहिल बेर 1976 मे भेलैक, जखन केन्द्रमे साइत डॉ0 कर्ण सिंह एहि बिभागक मंत्री छलाह। गढ़क उद्धारक लेल मधुबनीक पूर्व सांसद भोगेन्द्र झा आ कुदाल सेनाक अध्यक्ष सीताराम झाक बड्ड योगदान छन्हि। किछु इतिहासकार लोकनिक कहब छन्हि, जे ई किला बंगालक पालवंशीय राजा लोकनिक किला भ सकैत अछि वा फेर मौर्य सम्राटक उत्तरी सुरक्षा किला भऽ सकैत अछि। ओना किछु गोटेक कहब छन्हि जे एकर बड्ड संभावना- जे ई किला मिथिलाक प्राचीन राजधानी सेहो भऽ सकैत अछि।
एकर पाछू ओ ई तर्क दैत छथिन्ह, जे एखुनका जे जनकपुर अछि, ओ नव जगह अछि आ ओतुक्का मंदिर 18हम शताव्दीमे इंदौरक महाराणी दुर्गावतीक द्वारा बनबाएल गेल अछि। विद्वान लोकनि जनकपुरक ऐतिहासिकताक संदिग्ध मानैत छथि। हमरा एहि संबंधमे एकटा घटना मोन पड़ि रहल अछि। 10 साल पहिने पटनामे वैशालीक एकटा सज्जन हमरा भेटलाह आ कहलन्हि जे बलिराज गढ़ वास्तबमे मिथिलाक प्राचीन राजधानी अछि। हुनकर कहब छलन्हि जे ह्वेनसांगक एकटा विवरणक मुताबिक पाटलिपुत्रँस एकटा खास दूरी पर वैशाली अछि, वैशालीसँ एतेक दूरीपर काठमांडू (काष्ठमंडप) अछि आ काठमांडूक दच्छिन आ पूब दिशामे मिथिलाक प्राचीन राजधानी छैक। एखुनका जनकपुर ओहि मापदंडपर सही नञि उतरि रहल अछि। पता नञि एहि बातमे कतेक सत्यता छैक। एकर अलावा, रामायणमे सेहो मिथिलाक प्राचीन राजधानीक संदर्भमे किछु संकेत छैक। रामायणक संकेत सेहो बलिराजपुरकेँ मिथिलाक राजधानी होएबाक संकेत कय रहल अछि।
पूर्व सांसद भोगेन्द्र झाक मुताबिक, राजा बलिक राजधानी महाबलीपुरम भर सकैत अछि, जे दच्छिन भारतमे छैक। सभसँ पैघ बात ई जे पूरा मिथिलामे बलिराजपुरसँ पुरान कोनो किला नहि अछि, जे मिथिलाक प्राचीन राजधानी होएबाक दावा कय सकए। किलाक भीतर उबड़-खाबड़ मैदान छैक, जे राजमहलक जमीनक भीतर धँसि जएबाक प्रमाण अछि। एतय एकाध जगह खुदाई भेलैए आ ओहीमे काफी कीमती धातु आ समान भेटलैक अछि। अगर एकर ढ़ंगसँ खुदाई कएल जाय तँ नञि जानि कतेक रहस्य परसँ आवरण उठि जायत। एखन धरि सरकारक तरफसँ कोनो ठोस प्रयास नहि भऽ पाओल अछि, जञिसँ बलिराज गढ़क प्राचीनताकेँ दुनियाक सोझाँ रखबाक कोसीस कएल जाय। बस एकटा कामचलाऊ सड़कसँ एकरा बगलक गाम खोजपुरसँ जोड़ि देल गेलैक आ इतिश्री कय देल गेलैक।
यदि बलिराज गढ़क खुदाई ढ़ंगसँ कएल जाय आ एतय एकटा नीक संग्रहालय बना देल जाय तँ बढ़िया काज होयत। मिथिलांचलक हृदयस्थलीमे रहबाक कारणेँ एतय मिथिला पेंटिंगक कोनो संस्थान वा आर्ट गैलरी सेहो खोलल जा सकैत अछि। एकटा नीक(चाकर आ चिक्कन हाईवे) क संग नीक विज्ञापन बलिराजगढ़क पर्यटक सभकेँ निगाहमे आनि सकैत अछि। एहिसँ इलाकाक गरीबी दूर करबामे सेहो मदद भेटत। यदि एकरा बुद्धा सर्किट वा रामायण सर्किटक अंग बना लेल जाय तँ आर उत्तम।


text:
मिथिला मे एकटा कहबी अछि– ज्यों उपजतो पाट, त दखिह ठाठ...। सोन अर्थात जूट मिथिला क किसान लेल केवल फसल मात्र नहि रहल, अपितु इ एहि ठाम क संस्कृति क हिस्सा सेहो अछि । जूट स संबंध खत्म भेलाहक मतलब भेल एहि ठामक संस्कृति स संबंध टूटब । कहियो ‘’हरियर नोट’’ आओर ‘’गोल्डेन फाइबर’’ क नाम स विख्यात बिहार क जूट आइ अपन अस्तित्व लेल संघर्षरत अछि । सरकार आ समाजक अवहेलना आ उदारवाद स उपजल प्लास्टिक प्रेम एहि ‘’गोल्डेन फाइबर’’ कए ‘’गोल्डेन हिस्ट्री’’ मे बदलि देलक अछि । एकटा समय छल जखन विश्व क कुल उत्पादन क 80 फिसदी जूट क उत्पादन असगर बंगाल करैत छल । बंगाल मे जूट कारोबार जखन शुरु भेल छल तखन बिहार सेहो ओकर हिस्सा छल । बिहार बंगाल स अलग भेल तथापि बिहार मे जूट क रकबा कम नहि भेल । बिहार मे जूट लेल बाजार सेहो प्रयाप्त छल । आजादी क समय विश्व क 80 फिसदी जूट प्रोसेसिंग भारत क कुल 90टा जूट मिल मे होइत छल । मुदा देश क विभाजन जूट कारोबार कए प्रभावित केलक । ओना एखनो देश मे समग्र जूट मिल क संख्या 79 अछि, जाहि मे 62 टा असगर पश्चिम बंगाल मे, सातटा आंध्रप्रदेश मे, बिहार आ उत्तर प्रदेश मे तीन-तीन टा, असम, ओडिशा, त्रिपुरा आ छत्तीसगढ़ मे एक–एक टा जूट मिल अछि। ‘’गोल्डेन फाइबर’’ स ‘’गोल्डेन हिस्ट्री’’ मे बदलि गेल जूट क यात्रा पर बहुत तार्किक ढंग स प्रकाश देबाक कोशिश केलथि अछि पत्रकार सुनील कुमार झा आ कुमुद सिंह । -: समदिया
18वीं शताब्दी मे पटुआ बनल जूट
कहबा लेल जूट क मिथिला मे कईटा नाम अछि, कियो सोन, त कियो एकरा पटुआ कहैत अछि। मुदा ‘जूट’ शब्द संस्कृत क ‘जटा’ वा ‘जूट’ स निकलल बुझाइत अछि । यूरोप मे 18वीं शताब्दी मे सबसे पहिने एहि शब्दक प्रयोग भेटैत अछि, यद्यपि ओहि ठाम एकर आयात 18वीं शताब्दी क पूर्व “पाट” क नाम स होइत रहल छल । 1590 मे अबुल फजल लिखल आइन-ए-अकबरी सन कईटा दस्तावेज कहैत अछि जे जूट क प्रयोग भारत मे कपडा क रूप मे सेहो खूब होइत छल । दस्तावेजक अनुसार भारतीय खास कए मिथिला आ बंगाल मे सफेद जूट स बनल वस्त्र क प्रयोग बहुतायात मे होइत छल । 17वीं शताब्दी मे जखन अंग्रेज भारत आयल, तखन ईस्ट इंडिया कंपनी जूट क पहिल वितरक बनल आ एकर निर्यात पैघ पैमाना पर शुरु भेल । एहि स पहिने भारत मे जूट क उत्पादन केवल घरेलू उपयोग लेल होइत छल । 18वीं शताब्दी क प्रारंभ मे कंपनी स्कॉटलैंड क डूडी मे अपन पहिल कारखाना लगेलक । एकर संगहि भारतीय जूट कए स्कॉटलैंड क डूडी पठेबा लेल कलकत्ता क हुगली तट पर बंदरगाह बनाउल गेल । कच्चा माल आ सस्ता मजदूर दूनू भारत मे उपलब्ध छल, एहन मे मिस्टर जॉर्ज ऑकलैड डूडी नामक स्कॉटलैंड क जूट कारोबारी कए बुझायल जे स्कॉटलैंड मे जूट कारखाना महग धंधा अछि । कंपनी 1855 मे हुगली नदी क तट पर रिशरा मे पहिल जूट मिल खोललक । चारि साल बाद मिस्टर जॉर्ज ऑकलैड क देखा-देखी पॉंचटा आओर नव मिल शुरु भ गेल । 1910 तक एकर संख्या 38 भ गेल । 1880 स पहिने तक पूरा विश्व जूट लेल कलकत्ता आ डुंडी पर निर्भर रहैत छल, मुदा 1880 क बाद जूट फ्रांस, अमेरिका, जमर्नी, बेल्जीयम, इटली, रूस आ आस्ट्रीया तक पहुंच गेल । एहि दौरान भारत क जूट उद्योग सेहो खूब विस्तार पौलक । 1930 में दरभंगा महाराज कामेश्वर सिंह कालकाता क संग संग समस्तीपुर क मुक्तापुर मे सेहो एकटा जूट मिल खोललथि त 1934 मे कोलकाताक तीनटा कारोबारी संयुक्त रूप स कटिहार जूट मिलक स्थापना केलथि । रायबहादुर हरदत राय सेहो 1935 में कटिहार मे जूट कारखाना लगौलथि । कटिहार आ समस्तीपुर मे मुख्य रूप स बोरा निर्माण होइत छल । हाल क दशक मे कटिहार क दूनू मिल बंद भ चुकल अछि, ओना पूर्णिया मे एहि मिल क दूटा इकाई एखनो चालू अछि, जाहि मे स एकटा मे बोरा त दोसर मे कपडा बनेबाक काज भ रहल अछि ।
1930 मे रामेश्वर जूट मिल स राखल गेल आधारशिला
बिहार मे जूट कारखाना क आधारशिला रखनिहार दरभंगा महाराज कामेश्वर सिंह छलाह । 1930 मे कामेश्वर सिंह विन्सम इंटरनेशनल लिमिटेड नामक कंपनी क अंतर्गत कलकत्ता क संग संग समस्तीपुर जिला क मुक्तापुर मे सेहो रामेश्वर जूट मिल क स्थापना केलथि । तकरीबन 69 एक़ड जमीन पर स्थापित एहि औद्योगिक इकाई मे स्थापना काल मे करीब 5 हजार मजदूर आ 150 कर्मी कार्यरत छलाह । 4 सौ करघा क क्षमता वाला एहि मिल मे तीन सत्र मे कर्मी कार्य क निष्पादन करैत छल । ओ काल खंड कोसी अंचल क मजदूर आ किसान लेल स्वर्णकाल कहल जाइत अछि । एहि मिल क मजदूर अपन परिवार क भरण-पोषण क खुशहाली क जिन्दगी जीबैत छल । मिल कए कच्चा माल पूर्णिया, सुपौल, अररिया आ किशनगंज समेत राज्यक अन्य जिला क किसान उपलब्ध करबैत छलाह । आइ स्थिति इ भ चुकल अछि ज करीब सा़ढे नौ दशक पुरान मिल मे कार्यरत मजदूर क संख्या जतए ढाई हजार तक पहुंच गेल अछि ओतहि कर्मीक संख्या महज सवा सौ क आस-पास अछि ।
कहियो मांग पूरा करब छल मुश्किल, आइ पडल अछि माल
रामेश्वर जूट मिल क इतिहास कहैत अछि जे अपन सर्वाधिक उत्पादन क बावजूद एकटा समय छल जखन इ बाजार क मांग पूरा नहि करि पाबि सकल छल, वर्तमान मे मिल प्रबंधन लेल तैयार जूट क बोरा एकटा समस्या बनल अछि । मिल सूत्र क मानि त फिलहाल जूट मिल मे करीब 12 स 13 करोड़ टकाक तैयार बोरा गोदाम मे प़डल अछि । बाजार मे मांग नहि रहबाक कारण एकर बाजार नहि अछि । मिल क एकटा पुरान कर्मी रामवतार सिंह कहैत छथि जे एहन स्थिति रातोराति नहि भेल अछि । दरअसल 80 दशक मे सरकारी स्तर पर विदेशी कंपनी सब कए लाभ पहुंचेबाक नीति जूट मिल कए संकट कए बढा देलक । आइ सरकारी स्तर पर सेहो विदेशी कंपनीक प्लास्टिक बोरा क ध़डल्ले स प्रयोग भ रहल अछि । जखनकि जूट क बोरा गोदाम मे पडल अछि । देखल जाये त पिछला 30 साल मे जुट क विकल्प दिस बाजार तेजी स बढैत गेल आ धीरे-धीरे भारतीय बाजार जूट स अपना कए दूर करैत रहल । आइ बेशक रामेश्वर जूट मिल मे निर्मित बोरा क मांग नहि कए बराबर रहि गेल अछि, मुदा रामेश्वर जूट मिल निर्मित बोरा क मांग पंजाब मे सर्वाधिक होइत छल । एकर अलावा हरियाणा, उत्तराखंड आ उत्तर प्रदेश सन राज्य स सहो भारी मात्रा मे जूट क बोरा क मांग कैल जाइत छल । मिल क प्रशासनिक प्रबंधक आरके सिंह क कहब अछि जे 2012 आ 2014 मे मिल कए भारी आर्थिक क्षति भेल, जखन मिल क गोदाम मे आगि लागल आ करोड स बेसी क संपत्ति खाक भ गेल। पिछला घटना कए छोडि दी तखनो 19 अप्रैल, 2014 मे भेल दुर्घटना मे मिल कए करीब 7 स 8 करोड़ टकाक नुकसान भेल । कहियो बिहार क पटुआ स किसान आ मजदूर कए सोन क भाव देनिहार रामेश्वर जूट मिल आइ अपन अस्तित्व रक्षा लेल संघर्ष क रहल अछि । दू साल क अवधि मे दूटा पैघ आपदा क सामना क चुकल कारखाना अपन पुरान तेबर मे पुन: तैयार हेबाक हर संभव प्रयास क रहल अछि । मुदा प्राकृतिक आपदा क संग संग सरकारी बेरुखी एकर विकास मे वाधक बनल अछि ।
जूट नगरी छल कटिहार
बिहार मे तीनटा मे स दूटा जूट मिल असगर कटिहार मे अछि । एहि कारण स कहियो कटिहार कए जूट नगरी कहल जाइत छल । समस्तीपुर में 1930 में स्थापित भेल रामेश्वर जूट मिलक ठीक चारि साल बाद 25 जून, 1934 कए कलकत्ता क तीनटा कारोबारी क्रमश: बिनोद कुमार चमरिया, रामलाल जयपुरिया आओर विजय कुमार चमरिया संयुक्त रूप स कटिहार जूट मिल लि. क स्थापना केलथि । एकर कारपोरेट आइडेंटिफिकेशन नंबर (CIN) –u17125wb1934pl007999 आ पंजीयन संख्या 007999 छल । एहि कंपनी क कार्यालय 178, दोसर तल्ला, महात्मा गांधी रोड, कोलकाता-07, प. बंगाल दर्ज अछि । 71.07 एकड मे अवस्थित एहि कारखाना कए 30 मैट्रिक टन उत्पादन क्षमता छल । एहि ठाम करीब 5 हजार लोक कए रोजगार भेटल छल । एहि कारखाना कए खुजलाक एक साल बाद 1935 मे राय बहादुर हरदत राय सेहो कटिहार मे एकटा जूट मिलक स्थापना कलथि । जे आइ राष्ट्रीय जूट विनिर्माण लिमिटेड क उपक्रम अछि । प्रतिदिन 17 मैट्रिक टन उत्पादन करनिहार एहि मिल मे करीब 1 हजार लोक कए प्रत्यक्ष रोजगार छल, जखन कि करीब 50 हजार किसान एहि मिल स सीधा जुडल छलाह । कहल जाइत अछि जे पाट स ठाठ देखेबाक परंपरा एहि ईलाका क किसान कए एहि दूनू मिल क देन छल । मिल बंद भेल त पाट आ ठाठ दूनू बिला गेल । आइ बेशक कटिहार क परिचय धूमिल भ गेल अछि, मुदा कटिहार मिल क उत्पाद क पहचान समस्त भारत मे छल । बोरा क संग संग एहि ठाम बनल जूट क अन्य उत्पाद क मांग देश स विदश तक मे छल । पंजाब, हरियाणा, उत्तराखंड आ उत्तर प्रदेश सन राज्य स सहो भारी मात्रा मे जूट क सामान मांग कैल जाइत छल । संगहि नेपाल एकर एकटा पैघ बाजार छल ।
जिनगी क आस मे मरि गेल कारखाना
ओना त 1947 क विभाजन एहि कारोबार कए खासा प्रभावित केलक, मुदा बिहार मे सत्तर स बदतर होइत गेल स्थिति । देखल जाय त देश विभाजन क फलस्वरूप जूट उत्पादन क लगभग तीन चौथाई जूट क्षेत्र पूर्वी पाकिस्तान मे चल गेल, जखन कि जूट मिल सब भारत क हुगली नदी क कछैर मे कच्चा माल लेल तरसैत रहल । पाकिस्तान आ भारत मे संबंध लगातार खराब होइत गेल, जाहि स जुट क संबंध कहियो जुडि नहि सकल । बिहार क जूट उद्योग कए कच्चा माल या बाजार क कहियो कमी नहि रहल, मुदा बंगाल मे जूट क संकट बिहार क कारखाना कए सेहो वाम आंदोलनक भेंट चढा देलक । बंगालक वाम आंदोलन आ देश क अराजक राजनीतिक हालात क कारण निजी प्रबंधन कोनो ठोस निर्णय लेबा मे असमर्थ भ गेल । कारखाना क हालत दिन ब दिन बदतर होइत गेल । तथापि न्यूनतम मजदूरी, पेंशन, भविष्यनिधि, स्वास्थ्य सुविधा मे कटौती क वामपंथी नेताक आरोप क बावजूद किसान-मजदूर मिल मे उत्पादन बढेबा लेल सक्रिय छल । अंतत: वामपंथी दलक दबाव मे आबि 1980 मे सरकार एकटा महत्वपूर्ण डेग उठेलक आ राष्ट्रीय जूट विनिर्माण निगम (एनजेएमसी) लिमिटेड क स्थापना केलक । छहटा जूट मिलक राष्ट्रीयकरण क देलक । एहि मे कटिहार क राय बहादुर हरदत राय मिल सेहो शामिल अछि । सन् 1935 मे स्थापित एहि कारखाना क 18-8-1978 कए भारत सरकार द्वारा अधिग्रिहित कैल गेल । 20-12-1980 कए कारखाना क राष्ट्रीयकरण कैल गेल । पिछला 35 साल मे सरकार कंपनी क पुनरुद्धार लेल करोडो टका खर्च केलक । पिछला दशक मे सेहो 1562.98 करोड़ क पैकेज मंजूर केलक आ 6815.06 करोड़ क ऋण बकाया आ ब्याज माफ केलक । एकर बावजूद सबटा छह इकाइ 6 स ल कए 9 साल स चल नहि रहल अछि । पुनर्बहाल पैकेज क तहत कटिहार मिल कए चालू करबाक छल, मुदा संभव नहि भ सकल अछि । उम्मीद छल जे एहि मिल कए चालू भेला स बिहार मे 5 हजार स बेसी लोक कए प्रत्यक्ष रोजगार भेटत । दस्तावेज क अनुसार 2004 स 2010 तक उत्पादन ठप (मिल बन्द) रहल । 2007 मे कर्मचारी क स्वेच्छा सेवा निवृति (भी.आर.एस) आ 2011 मे अधिकारी क स्वेच्छा सेवा निवृति भेल । 2010 मे कारखाना पुनर्जिवित भेल । 14-2-2011 कए कॉन्ट्रेक्टर क बहाली आ उत्पादन प्रारम्भ भेल । मुदा एहि सबहक बादो 6-7 जुलाई, 2013 क मध्य रात्रि कए आरबीएचएम जूट मिल मे तालाबंदी क देल गेल । मिल स जुडल रामसेवक राय क कहब अछि जे पुरान मशीन आ एनजेएमसी क मजदूर विरोधी नीति कारण स्थिति बिगडैत गेल । मील क उत्पादन क्षमता मे भारी गिरावट आयल । जतए प्रतिदिन 16-17 मैट्रिक टन उत्पादन होइत छल ओतहि मुश्किल स 10 मैट्रिक टन भ गेल । दोसर दिस वामपंथी यूनियन क हो हल्ला सेहो बढैत गेल । एहि दबाव क कारण यूनिट हेड डीके सिंह पत्नी क बीमारी क बहाना बनाकए बिना सूचनाक कटिहार स विदा भ गेलाह । चारि दिन बाद मिल क प्रबंधक एसके विश्वास त्यागपत्र द कए चलैत बनलाह । लगभग एक मास तक पूरा मिल श्रम अधिकारी नवीन कुमार सिंह आ एकटा सुरक्षा प्रहरी द्वारा चलैत रहल । अंतत: मशीन क मरम्मति आ रंग-रौगन क बहाना बनाकए 6-7 जुलाई, 2013 क मध्य रात्रि कए आरबीएचएम जूट मिल मे तालाबंदी क देल गेल । एहिने इतिहास कटिहार जूट मिल क सेहो अछि । कटिहार जूट मिल लि. कए बिहार राज्य वित्तीय निगम 13 सितंबर, 2001 मे चलेबा मे असमर्थ भेला पर गोविंद शारदे क कंपनी सनवायो मैन्यूफैक्चर प्रा. लि. कए सौंप देलक । राज्य वित्तीय निगम क अधिनियम 1951 क तहत अंडर सेक्सन 29 व 30 क तहत सनवायो मैन्यूफैक्चर प्रा. लि. कए कटिहार जूट मिल लि. क 77.07 एकड जमीन बेच देलक । कंपनी क प्रबंधनक श्याम सुंदर बेगानी क कहब अछि जे कंपनी मांग कम रहबाक कारण घाटा में चलि रहल छल, जाहि कारण 20 मार्च, 2013 कए गोविंद शारदे अपन कटिहार जूट मिल बंद करबाक नोटिस लगा देलथि । दोसर दिस कंपनी क गोदाम मे भीषण अगलगी भेल जाहि मे हजार क्विटल क करीब जूट राख भ गेल । एहि स पूर्व सेहो एहि ठाम किछु छोट-मोट अगलगी भेल छल । कुल मिला कए मिल लेनिहार अपन पूंजी बीमा आ अन्य स्रोत स निकालबाक प्रयास मात्र केलथि, मिल चलेबा मे हुनकर प्रयास कम बुझायल । एकर परिणाम इ भेल जे जतए कंपनी क गेट पर ताला लागल अछि ओतहि कंपनीक जमीन पर कब्जा क मामला थाना तक पहुंच चुकल अछि । कारखाना स बेसी कारखाना क जमीन पर आइ बहस भ रहल अछि ।
पाट क पटरी पर विदा भेल किसान
जे पटरी कहियो पाट पठेबा लेल बिछाउल गेल छल, ओ पटरी ध पाट उपजेनिहार किसान आ पाट स बोरा तैयार करनिहार मजदूर आन देस पलायन करबा लेल मजबूर भ चुकल अछि । जूट उपजनिहार हजार क संख्या मे किसान आ कामगार प्रति वर्ष रोजगार क तलाश मे पलायन करैत छथि। सरकारी स्तर पर जूट उपजनिहार कए कोन प्रकार क सहयोग देल जा रहल अछि एकर अंदाजा महज जूट क न्यूनतम समर्थन मूल्य देखि कए पता चलि सकैत अछि । कहियो ‘’हरियर नोट’’ आओर ‘’गोल्डेन फाइबर’’ क नाम स विख्यात जूट 1984 मे 1400 टका प्रति क्विंटल छल, जखनकि 2014 मे यानि 30 साल बाद सरकार एकर न्यूनतम समर्थन मूल्य महज 1150 टका प्रति क्विंटल तय केलक अछि । पिछला 30 साल मे न्यूनतम समर्थन मूल्य क एहन अवमूल्यन आन कोनो नकदी फसल मे संभवत: नहि भेटत । जूट लगेनिहार किसान क दर्द एहि स बुझि सकैत छी । उल्लेखनीय अछि जे भारतीय जूट निगम कपड़ा मंत्रालय क तहत एकटा सार्वजनिक उपक्रम अछि आ इ किसान लेल कच्चा जूट क समर्थन मूल्य कए लागू करेबाक काज करैत अछि । इ स्थिति तखन अछि जखन किसान क हित मे सब साल कच्चा जूट आ मेस्टा लेल न्यूनतम समर्थन मूल्य तय कैल जाइत अछि । विभिन्न श्रेणी क मूल्य कए तय करबा काल निम्न श्रेणी क जूट कए हत्सोसाहित कैल जाइत अछि आ उच्च श्रेणी क जूट कए प्रोत्साहन देल जाइत अछि, ताकि किसान उच्च श्रेणी क जूट क उत्पादन लेल प्रेरित होइथि ।
राष्ट्रीय जूट नीति-2005
एहन नहि जे सरकारी अधिकारी लग जूट पर कहबा लेल किछु नहि अछि । सरकारी दस्तावेज देख कतिपय एहन नहि बुझना जायत जे किसान क दर्द सरकार नहि बुझि पाबि रहल अछि या सरकार कए एकर भान नहि अछि । सरकारी पदाधिकारी अपन स्तर पर बहुत किछु नीति तैयार केलथि अछि मुदा बिचौलिया आ भ्रष्टाचारी क जद मे आबि इ योजना सब धरातल पर पहुंचबा स पहिने दम तोडि दैत अछि । बदलैत वैश्विक परिदृश्य मे प्राकृतिक रेशा क विकास, भारत मे जूट उद्योग क कमी आ खूबी , विश्व बाजार मे विविध आ नूतन जूट उत्पाद क बढ़ैत मांग कए ध्यान मे राखि कए सरकार अपन लक्ष्य आ उद्देश्य कए पुनर्परिभाषित करबा आ जूट उद्योग कए गति प्रदान करबा लेल राष्ट्रीय जूट नीति-2005 क घोषणा केलक ।
एहि नीति क मुख्य उद्देश्य सार्वजनिक आ निजी भागीदारी स जूट क खेती मे अनुसंधान आ विकास गतिविधि मे तेजी आनब छल ताकि जूट किसान नीक प्रजाति क जूट क उत्पादन करथि आ हुनका प्रति हेक्टेयर उत्पादन बढ़ए संगहि आकर्षक दाम भेटए । मुदा बिहार मे इ नीति कागज स बाहर एखन धरि देखबा लेल नहि भेटल अछि ।
किछु एहने हाल जूट प्रौद्योगिकी मिशनक सेहो अछि । सरकार जूट उद्योग क सर्वांगीण विकास आ जूट क्षेत्र क वृद्धि लेल ग्यारहवीं पंचवर्षीय योजना क दौरान पांच साल लेल जूट प्रौद्योगिकी मिशन शुरु केलक । 355.5 करोड़ क एहि मिशन मे सेहो कृषि अनुसंधान आ बीज विकास, कृषि प्रविधि, फसल कटाई आ ओकर बाद क तकनीकी, कच्चा जूट क प्राथमिक आ द्वितीयक प्रस्संकरण आ विविध उत्पाद विकास आ विपणन -वितरण स संबंधित चारिटा उपमिशन अछि । एहि उपमिशन कए कपड़ा आ कृषि मंत्रालय मिलकए लागू केलक, मुदा बिहार क किसान लेल इ एकटा सरकारी सपना स बेसी किछु नहि । एहिना जेपीएम अधिनियम बिहार मे कतए लागू भेल पता नहि । जूट पैकेजिंग पदार्थ (पैकेजिंग जिंस मे अनिवार्य इस्तेमाल) अधिनियम, 1987 (जेपीएम अधिनियम) नौ मई, 1987 कए प्रभाव मे आयल । एहि अधिनियम क तहत कच्चा जूट क उत्पादन , जूट पैकेजिंग पदार्थ आ एकर उत्पादन मे लागल लोक क हित मे किछु खास जिंस क आपूर्ति आ वितरण मे जूट पैकेजिंग अनिवार्य बना देल गेल अछि । एसएसी क सिफारिश क आधार पर सरकार जेपीएम,1987 क अतंर्गत जूट वर्ष 2010-11 लेल अनिवार्य पैकेजिंग क नियम कए तय केलक, एकर बाद अनाज आ चीनी लेल अनिवार्य पैकेजिंग क शर्त तय कैल गेल । तदनुसार , जेपीएम अधिनियम क अंतर्गत सरकारी गजट क तहत आदेश जारी कैल गेल जे 30 जून, 2011 तक वैध रहल । ओकर बाद सरकार एहि दिस देखबाक समय नहि निकाली सकल । बिहार मे प्रौद्योगिकी उन्नयन कोष योजना सेहो असफल रहल । एहि योजना क उद्देश्य प्रौद्योगिकी उन्नयन क माध्यम स कपड़ा / जूट उद्योग कए प्रतिस्पर्धी बनेबाक छल आ ओकर प्रतिस्पर्धात्मकता मे सुधार अनबाक संग संग ओकरा संपोषणीयता प्रदान करब छल । जूट उद्योग क आधुनिकीकरण लेल सरकार 1999 स एखन धरि 722.29 करोड़ क निवेश केलक अछि । पॉलिथिन पर प्रतिबंध क बाद उम्मीद छल जे जूट क दिन घुरत मुदा उदारीकरण क एहि दौर मे नियम कए ताक पर राखि सरकारी स्तर पर जूट क खरीद नहि होइत अछि । एहन मे जूट श्रमिक क कार्यस्थिति मे सुधार क कोनो सरकारी दावा झूठ क अलावा किछु नहि बुझाइत अछि । कहबा लेल सरकार जूट उद्योग क श्रमिक कए लाभ लेल एक अप्रैल, 2010 कए गैर योजना कोष क तहत कपड़ा मंत्रालय क अनुमोदन स नव योजना शुरु केलक । जूट क्षेत्र क श्रमिक लेल कल्याण योजना जूट मिल आ विविध जूट उत्पाद क उत्पादन मे लागल छोट इकाइ मे कार्यरत श्रमिक क संपूर्ण कल्याण आ लाभ लेल अछि । एकर अंतर्गत राजीव गांधी शिल्पी स्वास्थ्य बीमा योजना क तर्ज पर एहि क्षेत्र क श्रमिक कए बीमा सुविधा प्रदान कैल जेबाक छल । कहबा लेल राष्ट्रीय जूट बोर्ड एकरा लागू केलक । मुदा लाभ केकरा भेटल एकर सूची आइधरि नहि बनि सकल । कुल मिला कए निवेशक अभाव, सरकारक उपेक्षा आ अलाभकारी फसल भ चुलि जूट क किसान आब एहि फसल स मुंह मोडि रहल छथि । आब त इ बस किसान क जिद आ देसी उपयोगिता क बल पर हमर सबहक बीच ‘’गोल्डेन फाइबर’’ बुझू ‘’गोल्डेन हिस्ट्री’’जेकां अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa, Joot


text:
लेख
– कीर्ति नारायण झा
#दहेज_मुक्त_मिथिला #लेखनी_के_धार
फगुआ
मिथिला मे राम खेलथि होली मिथिला मे…… मिथिलाक ई प्रसिद्ध फगुआ गीत मिथिलाक गली-गली गुंजैत अछि फगुआ के समय मे। मिथिला जनकनन्दनी जानकी के गाम होयबाक कारणे भगवान राम के संग जानकी के होली खेलेबाक परिकल्पना करैत अछि। रंग अबीर के स्नेह आ सम्बन्ध के प्रतीक होली अर्थात् फगुआ जे फागुन मे खेलायल जाइत अछि, एहि सम्बन्धमे कहल जाइत अछि जे “जे जीबए से खेलय फागु” अर्थात् फगुआ केर महत्व मिथिला मे बहुत बेसी छैक।
फगुआ के इतिहास के सम्बन्ध मे कहल जाइत अछि जे प्रारम्भ मे विवाहित स्त्रीगण द्वारा हुनक परिवार के खुशी आओर समृद्धि वास्ते एकटा अनुष्ठान के रूप मे कयल जाइत छल। पौराणिक कथा केर अनुसार हिरण्यकश्यप के बहिन होलिका द्वारा प्रह्लाद के आगि मे भस्म करबाक लेल आगि मे कूदि जाइत छैथि मुदा प्रह्लाद के असीम भक्ति के कारण भगवान नारायण स्वयं प्रह्लाद केर रक्षा करैत छैथि आ होलिका जिनका वरदान प्राप्त छलैन्ह जे आगि हुनका प्रभावित नहिं कऽ सकैत अछि मुदा ईश्वर केर असीम कृपा के समक्ष सभ किछु सम्भव अछि। ओहि दिन के हमरा लोकनि फगुआ के एक दिन पूर्व होलिका दहन के रूप मे मनाबैत छी। अन्य कथा केर अनुसार कृष्ण केर मामा कंस द्वारा कृष्ण के हत्या के लेल पूतना नामक राक्षसी के पठबैत अछि जकर हत्या भगवान कृष्ण द्वारा कयल जाइत अछि। एहि अवसर पर समस्त नंदगांव में फगुआ मनाओल गेल। एहन अनेकानेक कथा एहि पाबनि सँ सम्बंधित घटित भेल अछि।
हम सभ अपना ओहिठाम अत्यन्त शालीनता केर संग फगुआ के पाबनि मनाबैत छी। अपन श्रेष्ठ के पएर पर अबीर खसा कऽ आशीर्वाद लैत छी। लाल रंग पुरिया के एकटा बाल्टी मे घोरि कऽ अपन संगी सभ संगे पिचकारी सँ रंग खेलएबाक आनंद एकटा अलगे होइत छैक। फगुआ दिन हमरा सभ भोरे उठि कऽ भरि बाल्टी रंग आ पिचकारी लऽ कऽ निकलि जाइत छलहुँ गामक धिया पूता के झुंड मे आ पूरा गाम मे घुमैत छलहुँ। एहि मे धनीक गरीब केर कोनो अन्तर नहिं होइत छल। फगुआ दिन सभटा अन्तर के ई पाबनि समाप्त कऽ दैत अछि। गामक प्रायः सभ आदमी हमर सभक प्रतीक्षा करैत छलाह आ पुनः हुनका सभ संगे रंग खेलाइत हुनका संग लैत आगू बढैत छलहुं। पकवान मे मालपुआ खाइत खाइत हमर सभक हालत खराब भऽ जाइत छल। सभक ओहिठाम कने कने खाए पड़ैत छल। हमरा लोकनि अत्यन्त शालीनता केर संग रंग खेलाइत छलहुँ। जिनका रंग खेलएबाक मोन नहिं होइत छलैन्ह हुनका हम सभ जबरदस्ती रंग नहिं दैत छलियन्हि।
पूरा गाम में एहि पावनि सँ एकटा अत्यन्त मजबूत सम्बन्ध स्थापित होइत छल आ आपस के दूरी समाप्त भऽ जाइत छल। पूरा शरीर रंग सँ सरावोर भऽ जाइत छल। फेर स्नान कयलाक उपरान्त गामक लोक सभक संग दरबज्जे दरबज्जे फगुआ गीत गेबाक लेल हारमोनियम ढोल झाइल बला सभ संगे जाइत छलहुँ आ बहुत नीक नीक फगुआ के गीत आ जोगीरा सरररर सभ गाओल जाइत छलैक। सभक दरबज्जापर सरबत आ पान सुपारी देल जाइत छलैक। कोनो कोनो दरबज्जापर भांग केर ब्यवस्था सेहो रहैत छलैक जकरा हम सभ विशेष कऽ कऽ फगुआ गाबय बला के पिया दैत छलियै आ तकर बाद ओकर गबै के अन्दाज आओर नीक भऽ जाइत छलैक।
भरि दिनक कार्यक्रम एकदम ब्यस्त रहैत छल। के अधिकारी? के विद्यार्थी आ के महीस चरबाह? कोनो अंतर नहि। सभटा अंतर के ई रंगीन फगुआ समाप्त कऽ दैत छल। मुदा आब एहि पाबनि के दशा आ दिशा दुनू बदलि रहल छैक। लोक रंग खेलेनाइ देहाती होयबाक परिचायक मानैत छैथि। कियो जँ गलती सँ रंग लगा देलकैन तऽ ओकरा सँ झगड़ा करबाक लेल तैयार भऽ जाइत छैथि । फगुआ के रंग आस्ते आस्ते मिथिला मे फीका भेल जा रहल अछि। सम्बन्ध केर मजबूती ढील भेल जा रहल अछि।
गाम मे एखनो धरि ई पाबनि किछु बचल अछि मुदा शहर मे एहि पाबनि के उद्येश्य के बिपरीत प्रभाव पड़ैत छैक। मिथिलाक इन्द्रधनुषी पाबनिक एहि परम्परा आ उद्येश्य के धीरे धीरे हमरा लोकनि बिसरल जा रहल छी आ आवश्यकता छैक एकर पुनरुत्थान के। फगुआ अबितहि अतीत में घुमय लगैत छी आ मोन होइत अछि पुनः धमगिज्जर करबाक लेल मुदा आब अपना के नियंत्रित करैत छी जे कियो आदमी एकरा खराब नहिं मानैथि। कियो मानसिक स्थिति पर प्रश्नचिन्ह नहिं लगाबैथि। जय मिथिला आ जय मिथिलाक पारम्परिक पाबनि तिहार! 🙏🙏🙏


text:
पार्क गेयुन हेई
पार्क गेयुन हेई (कोरियाली भाषा: 박근혜) (जन्म २ फरबरी १९५२) दक्षिण कोरियाक राजनीतिज्ञ छी जे सन् २०१३ सँ सन् २०१७ धरि दक्षिण कोरियाक ११अम राष्ट्रपति पद सम्हाल्ने छल । ओ दक्षिण कोरियाक पहिल निर्वाचित महिला राष्ट्रपति छल जे १८अम राष्ट्रपति पदमे पदासिन भेल छल । ई बाहेक ओ उत्तरपूर्वी एसियाक पहिल महिला छी जे कोनो राष्ट्रक प्रमुखक रुपमे राष्ट्रपति भेल अछि ।[१] राष्ट्रपति पद बाहेक ओ सन् २००४ सँ २००६ आर सन् २०११ सँ सन् २०१२ मे ग्रयाण्ड राष्ट्रिय पार्टी (जीएनपी)क अध्यक्ष समेत रहल छल । सन् २०१२ फरबरीमे आवी ग्रयाण्ड राष्ट्रिय पार्टी (जीएनपी) अपन नाम परिवर्तन करि सेइनुरी पार्टी राखलक ।
प्रारम्भिक जीवन[सम्पादन करी]
सन्दर्भ सामग्रीसभ[सम्पादन करी]
- ↑ Guray, Geoffrey Lou, "South Korea Elects First Female President – Who Is She?", PBS NewsHour, अन्तिम पहुँच १९ दिसम्बर २०१२।


text:
विराटनगर, सितम्बर ५, २०१५. मैथिली जिन्दाबाद!!
आइ संपूर्ण हिन्दू धर्मावलम्बी लोकनि भगवान् श्रीकृष्ण केर जन्माष्टमी मना रहल अछि। भाद्र महीनाक कृष्ण पक्षक अष्टमी, यानि भगवान् श्रीकृष्ण केर जन्मदिन, ठीक मध्यरात्रि १२ बजे एक बेर संपूर्ण मन्दिर मे पर्दा हँटत, आ आरती, घड़ीघंट, शंख, ढोल, नगारा आदिक संग धूप-अगर आदिक सुगंधित वातावरण मे भक्तजन जयकारा लगबैत भगवान् श्रीकृष्ण केर सांकेतिक जन्म होयब मानि प्रेम आ भक्ति सँ भरि जेता।
आजुक दिन हर ओहि ठाम धूमधाम सँ रात्रि-जागरण कैल जायत जतय भगवान् श्रीकृष्ण केर जन्म मनायल जाएत अछि। आइ विराटनगर केर राधाकृष्ण मन्दिर, सत्यनारायण मन्दिर, राम-जानकी मन्दिर, महावीरजी मन्दिर सहित समस्त ओहि मन्दिर मे मध्यरात्रि पूजनक हलचल रहत आ लाखों लोक आइये सँ सड़क पर विचरण करैत भगवानक दर्शन करैत अपन जीवन लेल अनेको प्रकारक कामना भगवान् सँ करैत भेटेता।
घर-घर मे बालरूप भगवान् केँ कृष्ण बनेबाक परंपरा अछि जे आइ काल्हि आरो वृहत् स्तर पर चलैत अछि। हर घर मे पुत्र या पुत्री केँ सुन्दर ढंग सँ भगवान् श्रीकृष्ण जेकाँ सजाओल जाइत अछि। कतहु-कतहु भगवान् श्रीकृष्णक संग हुनक प्रिया राधा केर सेहो श्रृंगार कैल जाइछ। वर्तमान समय फेसबुक पर अपन हर तरहक अभिव्यक्तिक प्रदर्शन लेल खुल्ला होएबाक कारणे एहेन तैयारी घरे बैसल हम सब दूर-दूर धरिक परिवार मे सेहो देख सकैत छी। एहने किछु तस्वीर उपयुक्त जानकारीक संग एतय लगाओल जा रहल अछि।
मिथिलाक गाम-घर मे सेहो कृष्ण जन्माष्टमीक अनेको नाम किशनामुट्ठी, कृष्णाष्टमी, जन्माष्टमी आदि सँ जानल जाइत अछि। विधिवत् मूर्ति निर्माण करैत पूजन-हवन आदि कैल जाइछ। संगहि आइ जन्म भेलाक बाद काल्हि भव्य मेला सेहो लगैत अछि। विभिन्न प्रकारक मनोरंजन आदिक आयोजन कैल जाइछ। मिथिलाक्षेत्र मे एहेन समारोहपूर्वक – मेलापूर्वक पूजा करबाक चलन कोसे-कोस देखय लेल भेटैत अछि। संगहि घरे-घर सेहो भगवान् श्रीकृष्ण केर खास पूजा-अर्चना कैल जाइछ।
विराटनगर मे कतेको दशक सँ रथयात्रा निकालल जाइत अछि। काल्हि भगवान् केँ रथ मे बैसाकय तिनपैनीक राधाकृष्ण मन्दिर सँ मेन बजार होइत महेन्द्र चौक होइत पुन: बरगाछी चौक होइत मूल मन्दिर धरि परिक्रमा कैल जाइछ। एहि रथ केर दुनू कात मोट-मोट रस्सा लागल रहैत अछि जे रथ केँ तानैत एक भक्त सँ दोसर भक्त केँ मौका दैत झाँकी-प्रदर्शनी आ भजन-कीर्तन सहित शहर केर बीचो-बीच गमन करैत रहैत अछि। एहि रथायात्रा केँ देखबाक लेल कम सँ कम १० लाख लोकक भीड़ विराटनगर तथा एकर १०० किमी केर त्रिज्या-वृत्त सँ लोक सब पहुँचैत अछि। एहि बेर आन्दोलनक बन्दीक कारणे भीड़ कम जुटबाक आशंका अछि, तथापि एहि ऐतिहासिक क्षण लेल लोक लाखोंक संख्या मे जुटत ई निश्चित अछि।


text:
पटना : बिहार केँ मैन्युफैक्चरिंग हब बनेबाक उद्देश्य सँ उद्योग विभाग द्वारा मुम्बईमे आयोजित इन्वेस्टर मीटमे भारी संख्यामे उद्यमी लोकनि बिहारमे निवेश करबाक इच्छा जतौलनि अछि।
निवेश आयुक्त आरएस श्रीवास्तव द्वारा जारी कयल बयानकेँ मोताबिक 16 अगस्त केर महाराष्ट्रकेँ पुणे स्थित सेंट लॉर्न बिजनेस होटल कोरेगांव पार्कमे एकटा इन्वेस्टर मीट आयोजित कयल गेल जाहिमे इलेक्ट्रॉनिक प्रक्षेत्रक कंपनी जनरल इलेक्ट्रिकल्स, कृषि प्रक्षेत्रक कम्पनी जॉन डिरे, महिंद्रा केँ संग-संग मराठा चैंबर ऑफ कॉमर्सक सदस्य लोकनि भाग लेलाह।
बैसकीमे बिहार सरकार दिशसँ उद्योग विभागक प्रधान सचिव एस सिद्धार्थ आओर निवेश आयुक्त आरएस श्रीवास्तव निवेशक लोकनिकेँ बिहारक उद्योग नीतिक सन्दर्भमे विस्तारपूर्वक जानकारी करौलनि।
दुनू अधिकारी लोकनि निवेशक केँ बतौलनि जे बिहारक औद्योगिक नीति 2016 में इलेक्ट्रॉनिक, आईटी, फ़ूड प्रोसेसिंग एवं टेक्सटाइल प्रक्षेत्र केँ उच्च प्राथमिक क्षेत्रमे राखल गेल अछि। औद्योगिक नीतिमे निवेशक लोकनि हेतु कैको तरहक छूट केर प्रावधान सेहो छन्हि।
जमीन निबंधन, संपरिवर्तन पर शत प्रतिशत छूट, टैक्स सम्बन्धी छूटक संग ब्याज पर सब्सिडी देबाक प्रावधान सेहो अहि नीतिमे समाहित अछि।
बिहारमे उद्योग लगेबामे अनावश्यक देरी सँ बचल जा सकै ताहि हेतु सिंगल विंडो सिस्टम सेहो लागू कयल गेलैक अछि। जे चीनी मिल बन्न भए चुकल अछि ओकरा चिन्हित कय पैघ भूमि बैंक तैयार सेहो कयल गेल छैक।


text:
Khattar Kakka ke Tarang (Dahi, Choora, Chinni)
खट्टर ककाक तरंग – दही चूडा चीनी
लेखक : हरिमोहन झा
खट्टर कका दलान पर बैसल भाङ्ग घोटैत छलाह । हमरा अबैत देखि बजलाह – हॅं!- हॅं;….ओम्हर मरचाइ रोपल छैक, घूमि कऽ आबह।
हम कहलिएन्ह – खट्टर कका, आइ जयवारी छैक, सैह सूचित करय आयल छी
खट्टर कका पुलकित होइत बजलाह – वाह वाह ; तखन सोझे चलि आबह। दू एकटा धङ्गेवे करतैक त की हेतैक? …..हॅं, भोज मे हेतैक की सभ?
हम – दही चूडा चीनी ।
खट्टर – बस, बस, बस। सृष्टि में सभ सॅं उत्कृष्ट पदार्थ यैह थीक। गो स में सभ सॅं मांगलिक वस्तु दही – अन्न में सभक चूडामणि चूडा – मधुर में सभक मूल चीनी। एहि तीनूक संयोग बूझह तॅं त्रिवेणी-संगम थीक।हमरा त त्रिलोक क आनन्द एहि मे बूझि पडैत अछि। चूडा भूलोक । दही भुअर्लोक, चीनी स्वर्लोक।
हम देखल जे खट्टर कका एखन तरंग में छथि। सभटा अद्भुते बजताह । अतएव काज अछैतो गप्प सुनबाक लोभे बैसि गेलहु।
खट्टर कका बजलाह – हम त बुझैछी एही भोजन सॅं सांख्य दर्शन क उत्पति भेल अछि।हम चकित होइत पुछलियैन्ह – ऎं, दही चूडा चीनी सॅं सांख्य दर्शन।से कोना?
खट्टर कका बजलाह – एखन कोनो हडबडी त नै छौह ? तखन बैसि जाह। हमर विश्वास अछि जे कपिल मुनि दही चूडा चीनी क अनुभव पर तीनू गुण क वर्णन क गेल छथि। दही सत्वगुण। चूडा तमोगुण। चीनी रजोगुण।
हम कहलियैन्ह – खट्टर कका, अहाँक त सभटा कथा अदभुते होइत अछि। इ हम कतहु नहि सुनने छलहुं ।
खट्टर कका बजलाह – हमर कोन बात एहन होइत अछि जे तों आनठाम सुनि सकबह ?हम – खट्टर कका, त्रिगुण क अर्थ दही चूडा चीनी, से कोना बहार केलियैक?
खट्टर कका – देखह, असल सत्व दहिए में रहैत छैक, तैं एकर नाम सत्व। चीनी गर्दा होइछ, तैं रज। चूडा रुक्षतम होइछ, तै तम । देखै छह नहि, अपना देश में एखन धरि ‘तमहा’ चूडा शब्द प्रचलित अछि।
हम – आश्चर्य। एहि दिस हमर ध्यान नहि गेल छल।
खट्टर कका व्याख्या करैत बजलाह – देखह, तम क अर्थ छैक अन्धकार। तैं छुच्छ चूडा पात पर रहने आंखिक आगां अन्हार भऽ जाइ छैक। जखन उज्जर दही ओहि पर परि छैक तखन प्रकाश क उदय होइ छैक। तैं सत्व गुन कैं प्रकाशक कहल गेल अछि। “सत्वं लघु प्रकाशकमिष्टम” । तैं दही लघुपाकी तथा सभ कैं इष्ट [प्रियगर] होइत अछि। चूडा कोष्ट कैं बान्हि दैत छैक । तैं तम कैं अवरोधक कहल गेल छैक । और विना रजोगुणें त क्रियाक प्रवर्तन हो नहि। तैं चीनीक योग वेत्रेक खाली चूडा दही नहि घोटा सकैत छैक । आब बुझलहक ?
हम कहलिऎन्ह – धन्य छी खट्टर कका। अहॅं। जे न सिद्ध कऽ दी ।
खट्टर कका बजलाह – देखह सांख्यक मत सॅं प्रथम विकार होइत छैक महत् वा बुद्धि। दही चूडा चीनी खैला उत्तर पेट में फूलि कय पसरैत छैक । यैह महत अवस्था थिकैक। एहि अवस्था में गप्प खूब फुरैत छैक। तैं महत कहु वा बुद्धि – बात एक्के थीक । परन्तु एकरा हेतु सत्वगुणक आधिक्य होमक चाही अर्थात दही बेशी होमक चाही।
हम – अहा। सांख्य दर्शन क एहन तत्व दोसर के कहि सकैत अछि ।
खट्टर कका बजलाह – यदि एहिना निमन्त्रण दैत रहह त क्रमशः सभ दर्शन क तत्व बुझा देबौह। त्रिगुणात्मिका प्रकृति द्रष्टा पुरुष कै रिझबैत छथि । एकर अर्थ जे ई त्रिगुणात्मक भोजन भोक्ता पुरुष कैं नचबैत छथि। तैं – “नृत्यन्ति भोजनैर्विप्राः” ।
हम कहलिएन्ह – परन्तु खट्टर कका, पछिमाहा सभ त दही चूडा चीनी पर हॅंसैत छथि ।
खट्टर कका अङ्पोछा सॅं भाङ्ग छनैत बजलाह – हौ, सातु लिट्टी खैनिहार दधि-चिपटान्न क सौरभ की बुझताह । पश्चिम क जेहन माटि बज्जर, तेहने अन्न बजरा, तेहने लोको बज्र सन। अपना देशक भूमि सरस,भोजन सरस, लोको सरस ; चूडा पृथ्वी तत्व। दही जल तत्व। चीनी अग्नि तत्व । तैं कफ पित्त बायु- तीनू दोष के शमन करबाक सामर्थ्य एहि मे छैक। देखह, अनादि काल सॅं दही चूडा चीनी क सेवन करैत-करैत हमरा लोकनि क शोनित ठंढा भऽ गेल अछि । तैं मैथिल जाति कैं आइ धरि कहियो युद्ध करैत देखलहक अछि ।
हम – खट्टर कका कहां सॅं कहां शह चला देलहु। बीच-बीच में तेहन मार्मिक व्यंग्य कऽ दैत छियैक जे
ख० – व्यंग्य नहि यथार्थे कहैत छियौह । देखह भोजने सॅं प्रकृति बनैत छैक । चाली माटि खा कऽ माटि भेल रहैत अछि। सॅं।प बसात पीबि कऽ फनकैत अछि । साहेब सभ डबल रोटी खा कऽ फूलल रहैत अछि। मुर्गा खैनिहार मुर्गा जकां लडैत अछि। और हम सभ साग-भाटा खा कऽ साग- भाटा भेल छी। हमरा लोकनि भक्त [भात] क प्रेमी थिकहु, तैं एक दोसरा सॅं विभक्त रहैत छी। ताहु पर की त द्विदल [दालि] क योग भेले ताकय। तखन एक दल भऽ कऽ कोना रहि सकैत छी?
हम – अहा। की अलंकारक छ्टा ।
ख०- केवल अलंकारे नहि, विज्ञानो छैक।कोनो जातिक स्वभाव बुझबाक हो त देखी जे ओकर सभ सॅं प्रिय भोजन की थिकैक ? देखह बंगाली ओ पच्छांही क स्वभाव मे की अन्तर छैक ? जैह भेद रसगुल्ला ओ लड्डू में छैक। रसगुल्ला सरस ओ कोमल होइछ, लड्डू शुष्क ओ कठोर। रसगुल्ला पुर्व क प्रतीक थीक, लड्डू पश्चिम क । तैं हम कहैत छिऔह जे ककरो जातीय चरित्र बुझबाक हो त ओकर प्रधान मधुर देखी।
हम – खट्टर कका अपना सभक प्रधान मधुर की थीक ?
ख० – अपना सभक प्रधान मधुर थिक खाजा। देहात में मिठाई कहने ओकरे बोध होइछ। खाजा ने रसगुल्ला जका स्निग्ध होइछ, ने लड्डु जेकां ठोस।तै हमरा लोकनि मे ने बंगालीबला स्नेह अछि, ने पंजाबीबला दृढता । तखन खाजा में प्रत्येक परत फरक-फराक रहैत छैक, से अपनो सभ में रहितहि अछि।
हम- बाह ई त चमत्कार क गप्प कहल। मौलिक।
ख० – ऎंठ वा बासि बात हम बजितहिं ने छी।
हम – वास्तव में खट्टर कका। अहॅं। ठीक कहै छी । गाम-गाम में गोलेसी, घर-घर में पट्टीदारी झगरा। कचहरी में पागे पाग देखाइतअछि। से कियेक? ख०- एकर कारण जे हमरा लोकनि जे आमिल मरचाइ बेसी खाइत छी। तीख चोख भेले ताकय। तीतो में कम रुचि नहि। नीम भाटा, करैल, पटुआक झोर हौ, जैह गुन कारण में रहतैक सैह ने कार्य में प्रकट हैतैक। कटुता, अम्लता ओ तिक्तता हमरा लोकनिक अंग बनि गेल अछि। स्वाइत हम सभ अपना मे एतेक कटाझ करैत छी।
हम- परन्तु बंगालि में एतेक प्रेम कियेक?
खट्टर कका भाङ्ग मे एक आंजुर चीनी मिल्बैत बजलाह- ओ अभ प्रत्येक वस्तु मे मधुर के योग दैत छैथि। दालियो मीठ, माछो मीठ, चटनियो मीठ तखन कोना ने माधुर्य रहतैन्ह? अपनो जाति में एहिना मीठ क व्यवहार होमऽ लागय तखन ने। तैं हम कहैत छियौह जे अपना जाति में जौं संगठन करबाक हो त मधुर के बेसी प्रचार करह। केबल सभा कैने की हैतोह ? -’भोज ने भात ने, हरहर गीत।’ गाम सॅं दुगोला दूर करबाक हो त ‘दही चूडा चीनी लवण, कदली लाडु बरफी’ क भोज करह।
इ कहि खट्टर कका भाँगक लोटा उठौलन्हि और दू-चारि बून्द शिवजी क नाम पर छीटि घट्टघट्ट कय सभटा पीबि गेलाह ।


text:
सावित्री कुमारी /प्रितिलता मल्लिक /कुमुद सिंह
दरभंगा । 80क दशक मे इंग्लैंड क सत्ता कए एकटा लडकी हिला देने छल, रातोराति प्रधानमंत्रीक पद पर दावा ठोंस देने छल। पूरा इंग्लैंड स्तब्ध भ गेल छल, ओना सत्ता स्थिर रहल आ प्रधानमंत्रीक पद सेहो सुरक्षित रहल। पिछला दू दिन स बिहार मे एकटा विज्ञापन राजनीतिक दलान पर तुफान मचेने अछि। सोशल मीडिया पर त मानू भूकंप आयल अछि। सब ठाम एकहि चर्च अछि जे पुष्पम प्रिया चौधरी आखिर छथि की। एक संग बिहार क तमाम पैघ अखबार मे जैकेट विज्ञापन देनाई खेल बात नहि छी। ताहू पर दावा इ जे अपना कए अगिला सीएम उम्मीदवार घोषित कर देनाई। स्वाभाविक अछि एतबा पाई कियो एहन हवाबाजी लेल त नहि खर्च करत। सीएम सन पद कोनो जमीन मकान त छी नहि जे मात्र टाका स खरीद लेल जा सकैत अछि। एतबा गप त लदनिया क फुलबाक कनिया सेहो बुझैत अछि फेर लंदन स पढ़ल लिखल, बोल्ड, ग्लैमरस पुष्पम कए कोना नहि बुझल होएत। राजनतिक विज्ञान मे एमए क डिग्री लेनिहारी पुष्पम हायाघाटक पुरान नेता उमाकांत चौधरीक पोती, पूर्व विधान पार्षद आ समाजशास्त्र क प्रोफेसर विनोद चौधरी बेटी आ जदयू दरभंगा क जिला अध्यक्ष अजय चौधरीक भतीजी छथि। कहबाक मतलब जे सीएम पद आ राजनीति दूनू हिनका कोनो सामान्य जन से बेसी बुझल छैन। तखन एहि तरहक विज्ञापनक मतलब की। बिना पार्टी रजिस्टर करवेने, बिना राज्य मे घूमने, सीधा सीएम क पोस्ट पर दावा करब ककरो लेल कोनो हैरानी स कम नहि होएत। जे पुष्पम कए नहि जनैत अछि ओ हुनका मूर्ख धनकुबेर कहि कए हंसी उडा रहल अछि, हुनकर राजनीतिक सोच पर मजाक क रहल अछि, मुदा जेकर दादा बेर बेर कईटा चुनाव जीवन मे हारल हो, जेकर बाप जीवन में मात्र एक बेर विधान परिषद क चुनाव जीतल हो, जेकर चाचा चुनाव हारल हो, ओ एतबा विज्ञापन खर्च क सीधा सीएम पद क उम्मीदवार घोषित अगर क रहल अछि त एकर पाछु लंबा, गंभीर आ सुनियोजित रणनीति बुझना जा रहल अछि।
चुनावी राजनीति पर नजर रखनिहार एहि विज्ञापन कए कटन रेजर कहि रहल छथि। इसमाद एहि संबंध में पुष्पम क परिवारक कईटा सदस्य स गप केलक अछि आ मामलाक तह तक जेबाक प्रयास केलक अछि। पुष्पमक परिवारक आधिकारिक बयान त कोनो रणनीतिक खुलासा नहि करैत अछि, मुदा पारिवारिक सूत्रक कहब अछि जे पुष्पम बिहारक नौकरशाहक गुडिया छथि। एक दू टा नहि बल्कि 20 स 25टा नौकरशाह स हुनकर संबंध अछि। बिहारक नौकरशाही में पुष्पमक ताकत क अंदाजा हुनकर पिता विनोद चौधरी कए सेहो नहि छैन। पुष्पम कखन भारत आ कखन लंदन मे रहैत छथि, से कियो नहि जनैत अछि। सीधा सीएम पद आ पार्टीक अजीब सन नाम रखबाक पाछु क कारण पूछला पर सूत्रक दावा अछि जे विज्ञापन त बस एकटा नमूना अछि, आगू बहुत किछु सामने आउत एखन कोनो पार्टीक नाम तय नहि भेलैये, एखन त बस एकटा माहौल तैयार कैल जा रहल छै। त की इ मुहिम आ पार्टी नौकरशाह सबहक छै, ताहि पर पारिवारिक सूत्र चुप भ जाइत छथि आ गप कए बदलैत कहैत छथि जे केजरवाल जेकां बुझल जाये।
देखल जाये त 1893 मे जखन भारत मे पहिल बेर चुनाव लेल मतदान भेल त जमींदार आ वकील क बीच मुकाबला रहल। संयोग स 1893क मुकाबला बिहारक जमीन पर भेल छल आ एक पक्ष दरभंगा क छल। ओना ओहि मुकाबला मे जमींदार चुनाव जीत गेलाह, लेकिन वकील कए सत्ता क चाबी भेट गेल। 1922 मे आबि कए वकील क समूह बिहारक जमीन पर पहिल प्रयोग सेहो केलक। सच्चिदांनद सिन्हा जमींदार क खिलाफ लामबंदी केलथि आ ओकर जगह पर वकील कए डोमिनेटेड पावर बना देलथि, जे राजनीति, चुनाव आ सत्ता मे केवल दखल नहि बल्कि हिस्सेदारी तय करै लागल। संयोग स एहि ठाक सेहो एक पक्ष दरभंगा छल।
सच्चिदानंद सिन्हाक प्रयोग करीब सौ साल तक वकील कए भारतीय राजनीति मे आवश्यक प्रभावी तत्व बना कए रखलक। सौ साल बाद बिहार मे फेर ओहने प्रयोग हुए जा रहल अछि। संयोग स एहि बेर सेहो दरभंगा क चर्च अछि। एहि विधानसभा चुनाव मे वकील क जगह पर नौकरशाह कए डोमिनेटेड पावर बना देबाक कोशिश भ रहल अछि, जे राजनीति, चुनाव आ सत्ता मे केवल दखल नहि, बल्कि हिस्सेदारी तय करत। बिहारक राजनीति मे सौ साल स चलि आबि रहल डोमिनेटेड पावर एहि बेर बदलत बा नहि इ देखक दिलचस्प होएत।
जानकारक कहब अछि जे भारत आब पहिने सन व्यवस्था मे नहि अछि। भारतीय राजनीति मे वकीलक दबदबा समाजवादी आंदोलन क कारण प्रभावहीन होइत गेल। संपूर्ण क्रांतिक बाद त सत्ता पर जातिक दबदबा भ गेल। एहन मे बूथ कब्जा केनिहार जातिगत कार्यकर्ता सत्ताक केंद्र मे अपना कए आनि लेलक। मंडल आ कमंडल राजनीति मे वकील क काज महज किछु मसला तक प्रभाव देखौलक। धर्म आ जातिक राजनीति मे पैघ वकीलक नव पीढी लेल जगह नहि बनल। 1990 मे उदारवाद बहुत रास राजनीतिक परिवर्तन केलक जाहि मे एकटा परिवर्तन इ सेहो भेल जे शासन सत्ता मे नौकरशाही न्यायालय से बेसी ताकतवर भेल जा रहल अछि। बाहुबल, जाति, धर्म, राष्ट्रवाद क राजनीतिक प्रयोग क बाद एक बेर फेर जनताक लामबंदी लेल नव ताकत ताकल जा रहल अछि। वकील जगत लग ओ ताकत नहि अछि जे पहिने जेकां ओ सत्ता कए नियंत्रित क लेत। ताहि कारण स सदन मे सेहो वकील क जगह धीरे धीरे नौकरशाह लेने जा रहल अछि। राजनीतिक दल आ सरकार दूनू ठाम वकील क जगह नौकरशाह अपन दावा पेश क रहल अछि। राजनीतिक जानकार इ मानैत छथि जे एखनो चुनाव मे करीब 10 फीसदी वोट नौकरशाह अपन दम पर मैनेज करैत अछि, जेकर प्रतिशत चुनाव दर चुनाव बढल जा रहल अछि। एहन मे नौकरशाह आब जाति, धर्म आ राष्ट्रवाद क नाम पर कोनो नेता कए चुनाव जीतेबाक बदला मे अपने चुनाव जीतबाक सोच बना रहल छथि। इ ओहने परिवर्तन अछि जेकर वकील जमींदार लेल, जातिवादी नेता वकील लेल आ बाहुबलि जातिवादी नेता लेल कहियो सोचने छल।
एतबे नहि आजादी स पूर्व जेना वकील क पेशा मे सबस बेसी आमदनी छल, तहिना आजुक तारीख मे नौकरशाह लग अकूत संपत्ति अछि। उदारवादी भारत मे नौकरशाह क कमाई मे कियो नहि सकत। बिहारक नौकरशाह क घर मकान तक इटली आ फ्रांस मे अछि। भारत मे फार्म हाउस त खैर छोट छीन निवेश भेल। कहबाक अर्थ इ जे भारतीय राजनीति मे जमींदार, वकील क बाद आब नौकरशाह तेसर शिक्षित वर्ग स डोमिनेटेड पावर बनि गेल अछि, जे राजनीति, चुनाव आ सत्ता मे केवल दखल नहि बल्कि हिस्सेदारी तय क रहल अछि। एहि विधानसभा चुनाव मे इ प्रयोग होएत।
एहन प्रयोग छोट स्तर पर पहिनो होइत रहल अछि। मुदा सामान्य तौर पर मानल जाइत छल जे नौकरशाह चुनावी राजनीति मे नहि अबैत अछि। केजरीवाल एकटा पायलट प्रोजेक्ट जेना रहल। सफल सेहो भेल। उदारवाद एलाक बाद सबसे बेसी नौकरशाह नौकरी स त्यागपत्र द कए राजनीति मे एलाह अछि। ठीक अहिना जेना कहियो वकील अपना पेशा छोडि कए राजनीति मे अबैत छल। बाद मे ओकरा लेल वोट जोगार केनिहार जातिगत कार्यकर्ता चुनौती बनल। ओकरा लेल बूथ कब्जा केनिहार बाहुबली चुनौती बनल। एहन मे सत्ताक केंद्र में मूर्ख चल गेल। पढल लिखल लोक राजनीति स दूर होइत गेल।
पत्रकार पुष्यमित्र अपन एकटा पोस्ट मे एहने एकटा प्रयोगक जिक्र करैत छथि, मुदा अक्षय वर्मा आ पुष्पम मे ओहने अंतर अछि जेहन निर्दलीय चुनाव मे ढार जमींदार आ युनाइटेड पार्टी मे अंतर छल। अक्षय राजनीतिक खोल मे अपना कए फिट करैत रहि गेलाह, मुदा पुष्पम अपना जोकर राजनीतिक खोल तैयार करबा मे लागल छथि। मतलब अक्षय विधायक या सांसद बनबा लेल प्रयासरत छलाह, मुदा पुष्पम नौकरशाह क एकटा पार्टी ढार क रहल छथि। जे सीएम बनाउत। हुनकर संदेश अछि जे नौकरशाह अगिला सीएम तय करत। आ अपना कए ओ एकटा बिम्ब बना सीएम उम्मीदवार घोषित क देलथि। इ विज्ञापन नहि आम वोटर लेल छै आ नहि एकर संदेश आम लोक लेल छै। दरअसल जे ताकत नीति निर्धारक अछि, जे ताकत वोटरक लामबंदी करैत अछि दरअसल इ विज्ञापन आ इ संदेश ओकरा लेल अछि।
1893 आ 1922 मे जे प्रयोग भेल संयोग स ओहि मे सेहो एक पक्ष दरभंगा क छलाह। अक्षय वर्मा संयोग स दरभंगा क छथि। पुष्पम प्रिया चौधरी सेहो दरभंगा क छथि। अक्षय आ पुष्पम दूनू लंदन रिटर्न छथि। ऑक्सफ़ोर्ड आ लंदन स्कूल आफ इकोनामिक्स क छात्र छथि। अक्षय 28 साल में बिहार कए बदलबा लेल लौट एलाह, पुष्पम अबैत जाइत रहैत छथि। पुष्पमक पिता शिक्षक आ राजनतिक परिवार स छथि त अक्षय क पिता अमिताभ वर्मा बिहार क ब्यूरोक्रेट रहल छथि। एहन मे अक्षय नौकरशाही क फायदा ल राजनीति करबाक प्रयास केलथि आ नाकाम रहलथि, देखबाक चाही जे पुष्पम नौकरशाही कए राजनीति मे अनबा मे सफल होइत छथि बा नहि.
पुष्पम क कथा आ अक्षय क कहानी एक शहर (दरभंगा) क भेलाक बावजूद अलग अछि। अक्षय वर्मा 2014 क लोकसभा चुनाव मे भाग्य अजमेला, मुदा हुनकर रास्ता नव नहि छल। पैघ पैघ टीवी चैनल पर इंटरव्यू भेल, मुदा ओहि स वोट केकरा भेटैत छै। राजनीति कए बदलबा लेल चुनाव लडबाक तरीका बदलब जरुरी होइत छै। पुष्पम दरअसल चुनाव सिस्टम मे बदलावक संकेत द रहल छथि। वोटक लामबंदी क एकटा नव फामूला ल कए आबि रहल छथि। अक्षय मुजफ्फरपुर स नव पार्टी बना चुनाव लडबा लेल मैदान मे एलाह, एहि स सिस्टम मे कोन बदलाव आयल। अक्षय वोटक लामबंदी लेल वैह घसल पिटल फार्मूला उपयोग केलथि। यैह कारण रहल जे हुनका सिर्फ 7500 वोट भेटल।


text:
सहरसा : मुख्यमंत्री नीतीश कुमार केर आगमनक तैयारी मे जुटल जिला प्रशासन
सहरसा। 11 दिसम्बर। मुख्यमंत्री नीतीश कुमार केँ जनवरी मे प्रस्तावित यात्रा ल'के प्रशासनिक गतिविधि तेज भ' गेल अछि। समाहरणालय केर सभागार मे लगातार बैठक पर बैठक आयोजित भ' रहल अछि। बैठक केर अध्यक्षता करैत डीएम विनोद सिंह गुंजियाल सभ विभागक अधिकारी सभकेँ अप्पन - अप्पन कार्यालय सभक सफाई व्यवस्था दुरुस्त करबाक आओर व्यवस्थित करबाक निर्देश देलनि।
डीएम गुंजियाल सभ विभागक अधिकारी सभकेँ लंबित योजना सभकेँ पूरा करबाक निर्देश देलनि। संगहि शराब कारोबारी सभ पर नकेल कसब, ओडीएफ अभियान, स्वच्छता अभियान, सात निश्चय योजना केर क्रियान्वयन मे तेजी सँ काज करबाक निर्देश सेहो देलनि। डीएम विनोद सिंह गुंजियाल बाढ़ि प्रभावित लोग सभकेँ भेटै बला सहायता राशि, किसान सभकेँ भेटै बला फसल क्षतिपूर्ति, डीजल अनुदान क' सेहो ठीक करबाक निर्देश देलनि।


text:
– किसलय कृष्ण, नई दिल्ली। जुलाई १७, २०१५. मैथिली जिन्दाबाद!!
विदित अछि जे मैथिली भाषा तथा मिथिला संस्कृति संग सहरसा तथा पूर्वी मिथिलाक्षेत्रक कर्मठ पत्रकार कुमार आशीष केर पिताक इलाज मेदान्ता हस्पीटल – गुड़गाँव मे भऽ रहलैन अछि। हुनका आकस्मिक सर्जरी करय पड़ेलनि अछि। ओ स्वास्थ्यलाभ कय रहला अछि। एहि बीच मैथिली जिन्दाबाद कार्यसमूह केर आपसी समर्पण देखय योग्य बहुते रास संस्मरण बनि सकल अछि। दिल्लीक्षेत्रक लगभग सब समर्पित मैथिल अभियानी लोकनि मैथिली जिन्दाबादक प्रधान संपादक प्रवीण नारायण चौधरीक एक अपील पर आ आरो-आरो कतेको शुभेच्छु मित्र लोकनि खबैड़ सुनैत देरी कुमार आशीष सँ हालचाल पूछबाक संग-संग सहृदयता सँ सहयोग करबाक जिगेसा करैत रहला अछि। हम, किसलय तथा विमलजी मिश्र भाइ लगातार अस्पताल मे भाइ आशीष केर संग छियनि।
एहि मध्य अमरनाथ झाजी, विमलकान्त झाजी, हेमन्त भाय आदि आबिक’ मैथिल एकजुटताक प्रमाण प्रस्तुत करैत छथि तऽ अनायास मैथिली सँ आइएएस बननिहार ओ व्यक्ति जिनक पहिल समाचार मैथिली जिन्दाबाद पर प्रसारित भेल छल, ओ सफल व्यक्तित्व प्रसन्न कुमार जी केर आगमन दु:खक घड़ी मे कने काल लेल मोन केँ अत्यन्त प्रसन्न कऽ जाइत अछि । प्रसन्नजी माने एहि साल एकदम टटका टटकी यूपीएससी परीक्षामे वैकल्पिक विषय मैथिली राखि सफलताक परचम लहरौनिहार युवजन सभ मे सँ एक प्रसन्न कुमार खाँ …………… विपत्तिक दारुण घड़ी मे हुनक आगमनसँ कने काल मैथिली मे लीन भऽ गेलहुँ आ मोनक बात मैथिली अभियानी मित्र विमलजी भायकेँ कहलियनि ।
एनसीआर केर प्रसिद्ध सात सितारा अस्पताल मेदान्ता मेडिसिटी गुड़गाँवमे पत्रकार मित्र कुमार आशीषक पिताजीक हृदयरोगक इलाजमे हमहुँ ओतहि रुकल छी। मिथिला मैथिली सँ जुड़ल कतेको व्यक्तित्वक आगमन होइत रहैत अछि मनोबल-सम्बल प्रदान करैत अछि। एहि बीच प्रसन्नजी सँ किछु साक्षात्कर रूपे चर्चाक समय भेटि जाइत अछि।
फलस्वरूप प्रसन्नजी सँ एकहि संग मैथिली जिन्दाबाद आ रमपम हेलो मिथिला लेल गपशप केलहुँ । प्राप्त सूचनानुसार काल्हि राति हेलो मिथिला सँ उक्त साक्षात्कारक प्रसारण होयत आ एम्हर हम अपन आ अहाँ सभक प्रिय वेबपोर्टल मैथिली जिन्दाबाद डॅाट कॅाम लेल कीबोर्ड पर आंगुर नचा रहल छी। प्रस्तुत अछि प्रसन्न कुमार खाँ संग भेल गप्प केर सार संक्षेप ….
किसलय: मैथिली जिन्दाबाद परिवार दिशि सँ अभिवादनक संग एहि वेब पोर्टल पर सबसँ पहिल समाचार प्रकाशित भेल छल आ देखलहुँ जे ओहि मे मात्र अहींक नाम आयल छल जे प्रसन्न कुमार खाँ, बनगाँव निवासी वैकल्पिक विषय मैथिली सँ आइएएस बनि गेला। हृदय सँ बधाई दैत अहाँक अपनहि मुँहें परिचय सुनय चाहब।
प्रसन्न : हम मिथिलाक सहरसा जिलाक बनगाँव निवासी छी। पिताजी प्रो अरुण कुमार खाँ आर एम कॅालेज सहरसामे फिजीक्सक एशोसिएट प्रोफेसर छथि । पैघ भाय पंजाब नेशनल बैंकमे अधिकारी छथि आ अनुज इंजीनियरिंग स्नातक केर उपरान्त टाटा कन्सलटेन्सी मे कार्यरत ।हमर प्राथमिक शिक्षा अपन गामे मे भेल जकर बाद उच्च शिक्षा हेतु दिल्ली एलहुँ । बी टेक इलेक्ट्रॅानिक्स मे केलाक बाद टीसीएस मे कार्यरत भेलहुँ आ उक्त कार्यावधि मे उक्त सफलता भेटल ।
हार्दिक आभार जे हमरा एहि योग्य बुझलहुँ । एहिसँ पूर्व सेहो मैथिली जिन्दाबाद पर हमर सफलताक समाचार निकलि चुकल अछि तेँ धन्यवाद सेहो ।
किसलय: टेक्नोक्रेट रहितहुँ अहाँ परीक्षा लेल मैथिली विषय रुप मे कोना चयनित केलहुँ ?
प्रसन्न: मैथिली हमर मातृभाषा अछि आ हम सोचलहुँ जे हम एहिमे नीक क सकैत छी आ तकर परिणाम सोझाँ अछि ।
किसलय : कोनो कठिनाई नहि भेल मैथिली पढ़य लिखयमे…..की माध्यमिक स्तर पर मैथिली पढ़ने छलहुँ अहाँ?
प्रसन्न: जी नहि । मैथिली पढबाक सौभाग्य हमरा पहिने नहि भेटि सकल छल । मुदा बच्चहि सँ अपन भाषा केँ जीबैत आयल छी, तेँ कोनो खास दिक्कत सेहो नहि भेल ।
किसलय : मैथिली साहित्यक कोन बात अहाँ केँ प्रभावित केलक ?
प्रसन्न : महाकवि विद्यापति सँ लऽ कऽ राजकमल चौधरी धरि सभ किछु प्रभावकारी अछि । तकर बादहुक लेखक सभ स्तरीय रचना लिखि रहलाह अछि । हम ई कहब जे अपन भाषाक साहित्य वैश्विक साहित्यक डेग सँ डेग मिलाक’ चलि रहल अछि ।
किसलय : प्रसन्न भाय । विगत छह बैच सँ मैथिली माध्यमे कम वा बेसी अभ्यर्थी संघ लोक सेवा आयोगक कठिन डगरकँ पार कय रहलाह अछि । पहिल बैचमे चयनित एकमात्र अनुज कुमार झा एखन कन्नौज (यूपी)क जिलाधिकारी छथि । हुनकासँ किछु दिन पूर्व हम जे प्रश्न केने छलियनि…. से अहूँ सँ पुछि रहल छी ……….. कि पदस्थापित भेलाक बाद मैथिली मोन रहत अहाँ केँ ?
प्रसन्न : हम दुनिया केर जाहि कोण मे रहब, ओतय मैथिली भाषा केर संरक्षण आ विकास लेल काज करब । काज कय केँ सिद्ध केलाक उपरान्तहि विशेष कहब । एखन एतबे जे मैथिली हमर मातृभाषा थीक आ हम कर्जदार छी एकर जेकरा चुकायब सेहो ।
किसलय : भाय फेर कहियो जमिके गप्प हेतै । एखन अहाँक आभार बहुमूल्य समय देबाक लेल ।
प्रसन्न : अवश्य भाय । हमहुँ आभारी छी हृदयसँ जे अपन समाचार पोर्टल धरि हमर विचार पहुँचेलहुँ ।


text:
सहरसा । अनुसूचित जाति-जनजाति कल्याण मंत्री आ जिला क प्रभारी मंत्री जीतन राम मांझी कहला अछि जे कोसी क्षेत्र मे दर्जन भरि एहन ऐतिहासिक आ पुरातात्विक महत्व क स्थल अछि, जे पूरा देश कए आकर्षित क रहल अछि। एहन आयोजन स हम अपन ओ धरोहर क संरक्षण आ संवर्द्धन क सकब । सरकार एहन धरोहर क रक्षा आओर राज्य क विकास क प्रति कटिबद्ध अछि।
कोसी महोत्सव क उदघाटन केलाक बाद जनसमूह कए संबोधित करैत ओ कहला जे कोसी महोत्सव जेहन आयोजन हमर गौरवशाली संस्कृति, ऐतिहासिक धरोहर, पूर्वज क संस्कार अक्षुण्ण राखय मे बड़ भूमिका अदा करि सकैत अछि। अपन सभ्यता आ संस्कृति क कारण भारत सोंसे दुनिया मे विश्व गुरु क नाम से जानल जाएत अछि। मुदा, पश्चिमी सभ्यता क प्रभाव मे हम सब अपन संस्कृति आ संस्कार बिसरल जा रहल छी। मांझी कहलथि जे ओ सौभाग्यशाली छथि जे हुनका एहि आयोजन मे शामिल हेबाक गौरव प्राप्त भेल । एहि मौका पर कोसी दर्पण स्मारिका क विमोचन सेहो कैल गेल ।
ज्ञात हो जे मिथिला क कोसी क्षेत्र क समृद्ध सांस्कृतिक विरासत आ ओकर विशिष्टिता स आमजन कए परिचित करेबा आ पर्यटक कए प्रवाह कए बढ़ेबा लेल राष्ट्रीय मानचित्र पर कोसी क सुंदर स्वरूप कए निखारबा क लेल कोसी महोत्सव क वार्षिक आयोजन 2002 मे शुरू कैल गेल छल। 2008 मे कोशी महोत्सव क बिहार सरकार क पर्यटन कैलेण्डर मे शामिल कैल गेल।
कार्यक्रम क संचालन मुक्तेश्वर मुकेश केलथि। डीएम सतीश चंद्र झा सेहो उपस्थित लोग सबकए अभिवादन केलथि। सभा कए प्रमंडलीय आयुक्त विमलानंद झा, विधायक डॉ. अरुण कुमार, डॉ. आलोक रंजन, जदयू जिलाध्यक्ष धनिकलाल मुखिया, भाजपा जिलाध्यक्ष राजीव रंजन संबोधित केलथि।
उदघाटन समारोह क भव्य बनेबा लेल सहरसा क नाट्य-नृत्य संस्था स्वरांजलि द्वारा स्वागत गान आ होली गीत गाउल गेल। कार्यक्रम क अगिला कड़ी मे मुंबई क स्थापित पार्श्व गायिका तृप्ति शाक्या आ हुनकर म्यूजिकल ग्रुप द्वारा रंगारंग कर्यक्रम प्रस्तुत कैल गेल। बता दी जे कर्यक्रम क दोसर दिन यानी 9 मार्च कए आकाशवाणी दरभंगा क कलाकार, क्षेत्रीय कलाकार आ प्रसिद्ध भोजपुरी गायिका नूतन कुमारी नीतू अपन सुर क धार बहौती। एतबे टा नहि असम कए बिहू नृत्य सेहो होएत।
एक दिस जतय रंगारंग कर्यक्रम दर्शक कए झुमबा लेल मजबूर कए देलक ओतहि खेल प्रतियोगिता क आयोजन नहि भेला स खिलाडी सब कए किछु निराशा भेटल। एहि आयोजन मे पहिल दिन कबड्डी, फ़ुटबाल आ बेडमिन्टन प्रतियोगिता क आयोजन होइत छल मुदा मधेपुरा आ सुपौल जिला स खिलाड़ी भाग लेबा लेल नहि एलथि। बैडमिन्टन में जतय खाली सहरसा ट़ा क खिलाड़ी भाग लेलैथि ओतहि कबड्डी मे सहरसा क टीम कए दू समूह मे बाटि कए उद्घाटन मैच करा देल गेल । मधेपुरा स जे किछु थोड बहुत फुटबाल क खिलाड़ी आयल छलाह ओ सेहो मैदान स लौटि गेलाह। खिलाड़ी क कहब छल जे 10 बजे स आयल छी मुदा पेयजल क सुविधा तक उपलब्ध नहि अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नवका- पुरनका लेख सर्च करु...
बभनगामा, मधुबनी में मुशायरा
मधुबनी जिला के बिस्फी प्रखंड स्थित औंसी- बभनगामा गांव में अखिल भारतीय मुशायरा के आयोजन कएल गेल. एहि मुशायरा में रेल मंत्री लालू प्रसाद यादव, स्थानीय सांसद केंद्रीय गृहराज्य मंत्री डॉ शकील अहमद आओर केंद्रीय मानव संसाधन राज्यमंत्री मो. अली अशरफ फातमी सेहो मौजूद छलाह. रेलमंत्री लालू प्रसाद यादव के कहनाय छलन्हि जे काल्हि तक घाटा में रहय वाला रेल के ओ फायदा में लs आएल छथिन्ह. रेलमंत्री कहलथिन्ह जे पूरा मिथिला में रेल लाइन के जाल बिछा देल जाएत. मधुबनी... रहिका... बिस्फी... बेनीपट्टी... कमतौल तक प्रस्तावित रेल लाइन के लेल काज जल्दीए शुरू कएल जाएत. लालूजी लोक सभ के इहो भरोसा देलथिन्ह जे औंसी में रेल आरक्षण आओर टिकट काउंटर खोलल जाएत.
केन्द्रीय मानव संसाधन विकास राज्य मंत्री मो. अली अशरफ फातमी कहलथिन्ह जे उर्दू विश्वविद्यालय केर शिक्षण केन्द्र बनौला सं उर्दू के विकासक मार्ग खुलल अछि. मुशायरा के केन्द्रीय गृह राज्यमंत्री डा. शकील अहमद सेहो संबोधित कएलथिन्ह. हुनकर कहनाय छलन्हि जे उर्दू लोक में राष्ट्रीय एकता... अखण्डता लाबय आओर एक सूत्र में बांधय के काज करैत अछि .
केन्द्रीय मानव संसाधन विकास राज्य मंत्री मो. अली अशरफ फातमी कहलथिन्ह जे उर्दू विश्वविद्यालय केर शिक्षण केन्द्र बनौला सं उर्दू के विकासक मार्ग खुलल अछि. मुशायरा के केन्द्रीय गृह राज्यमंत्री डा. शकील अहमद सेहो संबोधित कएलथिन्ह. हुनकर कहनाय छलन्हि जे उर्दू लोक में राष्ट्रीय एकता... अखण्डता लाबय आओर एक सूत्र में बांधय के काज करैत अछि .
सदस्यता लें टिप्पणियाँ भेजें (Atom)


text:
पटना। दुनिया क सबस पैघ सॉफ्टवेयर कंपनी माइक्रोसॉफ्ट क संस्थापक बिल गेट्स बुधदिन कहला जे ओ बिहार आबि कए काफी रोमांचित छथि। ओ कहला जे राज्य क कृषि आ स्वास्थ्य क्षेत्र मे सुधार आनब आब हुनकर प्राथमिकता अछि।
राज्य क एक दिवसीय दौरा पर पटना आएल बिल गेट्स मुख्यमंत्री नीतीश कुमार क संग संयुक्त प्रेस वार्ता मे कहला जे एहि ठामक बच्चा हुनका स भेंट करबा लेल जेहन उत्साह देखेलक, ओहि स ओ काफी खुश छथि। विश्व क दोसर सबसे बेसी अमीर गेट्स कहला जे बिहार मे कृषि आ स्वास्थ्य क क्षेत्र मे ओ सुधार करबा लेल कईटा योजना शुरू करताह। ओ मुख्य रूप स कालाजार, पोलियो आ अन्य संक्रामक बीमारी क उन्मूलन मे बिहार सरकार क मदद करबा लेल तैयार छथि। एहि स पूर्व ओ मुख्यमंत्री क संग करीब 45 मिनट तक गप केलथि। गेट्स अपन विशेष विमान स भोर मे पटना पहुंचलाह आओर हेलीकॉप्टर स सीधा खगडिय़ा क अत्यंत पिछड़ल गाम गुलेरिया मुसहरी पहुंचलथि ओकर बाद ओ बांका जिला क तेतरिया गाम जाकए लोक स सीधा संवाद केलथि। ओ दूनू ठाम स्वास्थ्य स जुड़ल समस्या कए नजदीक स बुझबा क प्रयास केलथि। हुनकर संग बिल एडं मिलिन्डा गेट्स फाउंडेशन क पांच सदस्यीय दल सेहो छल।